Paġna B'mod partikolari, dan jipprovdi kjarifiki u gwida lill-awtoritajiet nazzjonali, inklużi l-awtoritajiet lokali, u lin-negozji (pereżempju għall-ħruġ ta' permessi) dwar l-interpretazzjoni u l-applikazzjoni korretti tal-leġiżlazzjoni tal-UE rilevanti rigward il-klassifikazzjoni tal-iskart, jiġifieri l-identifikazzjoni ta' karatteristiċi perikolużi, il-valutazzjoni ta' jekk l-iskart għandux karatteristika perikoluża u, fl-aħħar mill-aħħar, il-klassifikazzjoni tal-iskart bħala perikoluż jew mhux perikoluż. L-Avviż huwa strutturat fi tliet kapitoli u erba' annessi: Il-Kapitolu 1 jipprovdi sfond ġenerali għall-klassifikazzjoni tal-iskart u struzzjonijiet dwar kif għandha tinqara l-gwida. Fil-Kapitolu 2, huma ppreżentati fil-qosor il-partijiet rilevanti tal-leġiżlazzjoni tal-UE dwar l-iskart u tingħata r-rilevanza tagħhom għad-definizzjoni u l-klassifikazzjoni tal-iskart (perikoluż). Il-Kapitolu 3 jippreżenta l-istadji ġenerali tal-klassifikazzjoni tal-iskart billi jixħet dawl fuq il-kunċetti bażiċi, iżda mingħajr ma jidħol f'diskussjonijiet dettaljati. Għal informazzjoni dettaljata, issir referenza għall-annessi rispettivi, fejn l-aspetti speċifiċi huma deskritti b'mod estensiv: L-Anness 1 jipprovdi informazzjoni dwar il-Lista ta' Skart u dwar l-għażla tal-entrati xierqa fil-Lista ta' Skart. L-Anness 2 jippreżenta s-sorsi differenti ta' informazzjoni dwar is-sustanzi perikolużi u l-klassifikazzjoni tagħhom. L-Anness 3 jiddeskrivi l-prinċipji għall-valutazzjoni tal-karatteristiċi perikolużi individwali HP1 sa HP15. L-Anness 4 jirrevedi l-kunċetti bażiċi u jirreferi għall-istandards u l-metodi disponibbli dwar it-teħid ta' kampjuni tal-iskart u l-analiżijiet kimiċi tal-iskart. Dan id-dokument jipprovdi kjarifiki f'konformità mal-leġiżlazzjoni tal-UE eżistenti u jqis il-linji gwida dwar il-klassifikazzjoni tal-iskart minn diversi Stati Membri tal-UE. Din il-gwida teknika tista' tiġi aġġornata kif meħtieġ fid-dawl tal-esperjenza bl-implimentazzjoni tal-leġiżlazzjoni rilevanti tal-UE. Il-gwida pprovduta f'dan l-Avviż hija mingħajr preġudizzju għall-interpretazzjoni li tista' tingħata mill-Qorti tal-Ġustizzja tal-Unjoni Ewropea (QtĠ-UE). Il-fehmiet espressi f'din il-gwida teknika ma jistgħux jippreġudikaw il-pożizzjoni li tista' tieħu l-Kummissjoni quddiem il-QtĠ-UE. Adattament għall-Progress Tekniku Dokument ta' Referenza dwar l-Aqwa Tekniki Disponibbli Benżen, Toluwen, Etilbenżen u Ksilen Il-Kumitat Ewropew għall-Istandardizzazzjoni Klassifikazzjoni u Tikkettar Klassifikazzjoni, Tikkettar u Imballaġġ Il-Konvenzjoni fuq it-Tniġġis tal-Arja Transkonfini fuq Distanza Kbira L-Aġenzija Ewropea għas-Sustanzi Kimiċi L-Aġenzija Ewropea għall-Ambjent Vetturi li ma għadhomx jintużaw Sustanzi li jnaqqsu s-saff tal-ożonu Idrokarburi Aromatiċi Poliċikliċi Skeda ta' Data ta' Sigurtà Nazzjonijiet Uniti Kriterji għall-Aċċettazzjoni tal-Iskart Skart ta' tagħmir elettriku u elettroniku Il-klassifikazzjoni tal-iskart bħala perikoluż jew mhux perikoluż u, b'mod partikolari, il-fehim ta' meta u f'liema ċirkostanzi l-iskart għandu jitqies bħala perikoluż hija deċiżjoni kruċjali fil-katina kollha tal-immaniġġjar tal-iskart mill-ġenerazzjoni sat-trattament finali. Meta l-iskart jiġi kklassifikat b'mod korrett bħala perikoluż, jiskattaw għadd ta' obbligi importanti, pereżempju fuq it-tikkettar u l-imballaġġ, iżda wkoll f'termini tat-trattament konformi disponibbli. L-UE tgħallmet mill-applikazzjoni tal-leġiżlazzjoni dwar l-iskart u qieset il-progress ekonomiku u xjentifiku li sar waqt ir-rieżami tal-2014 u tal-2017 tal-qafas għall-klassifikazzjoni tal-iskart u tal-lista ta' karatteristiċi li jrendu l-iskart bħala perikoluż. Dan l-aġġornament tal-leġiżlazzjoni, li jqis ukoll il-bidliet fundamentali li saru fil-leġiżlazzjoni tal-UE dwar is-sustanzi kimiċi matul is-snin li għaddew, jerġa' jistabbilixxi sfidi għall-awtoritajiet u għall-industrija. Kif ġie enfasizzat ukoll fil-Komunikazzjoni tal-Kummissjoni dwar alterattivi li jindirizzaw l-interfaċċa bejn il-leġiżlazzjoni dwar is-sustanzi kimiċi, dwar il-prodotti u dwar l-iskart, (COM(2018) 32 final), il-mod kif ir-regoli dwar il-klassifikazzjoni tal-iskart jiġu implimentati u infurzati jħalli konsegwenzi importanti dwar l-għażliet futuri tal-immaniġġjar tal-iskart, fosthom il-fattibbiltà u l-vijabbiltà ekonomika tal-ġbir, il-metodu tar-riċiklaġġ jew l-għażla bejn riċiklaġġ u rimi. Dawn id-diskrepanzi jaf iħallu impatt fuq l-użu tal-materja prima sekondarja. Dan id-dokument gwida dwar il-klassifikazzjoni tal-iskart hu l-ewwel għodda ssuġġerita fil-Komunikazzjoni biex jgħin lill-operaturi tal-iskart u lill-awtoritajiet kompetenti biex iħaddmu approċċ komuni għall-karatterizzazzjoni u l-klassifikazzjoni tal-iskart, u b'hekk inaqqsu iskrepanzi u impatti bħal dawn. L-isfond ġenerali u l-qafas leġiżlattiv speċifiku huma ppreżentati fil-kapitoli 1 u 2. Il-kapitolu 3 jagtħi gwida tal-passi bażiċi tal-proċess ta' klassifikazzjoni. Huwa ma jinkludi l-ebda informazzjoni speċifika dwar kif għandhom jitwettqu l-passi meħtieġa għall-klassifikazzjoni, iżda minflok jagħti ħarsa ġenerali. Għal ċerti passi, issir referenza għall-Anness korrispondenti, li jinkludi informazzjoni aktar dettaljata. Id-Direttiva Qafas dwar l-Iskart 2008/98/KE (minn hawn 'il quddiem imsejħa d-WFD) hija d-dokument leġiżlattiv ewlieni dwar l-iskart fil-livell tal-UE. Bħala Direttiva, id-WFD tiġi trasposta fil-leġiżlazzjoni nazzjonali tal-Istati Membri permezz ta' atti legali separati. Il-kamp ta' applikazzjoni tad-Direttiva huwa stabbilit bid-definizzjoni ta' "skart" fl-Artikolu 3(1) tad-WFD bħala: L-Artikolu 3(2) tad-WFD jiddefinixxi "skart perikoluż" bħala: Id-deċiżjoni dwar jekk sustanza jew oġġett jistgħux jitqiesu bħala "skart" fis-sens tad-WFD hija deċiżjoni importanti, u daqstant ieħor importanti hija d-deċiżjoni dwar jekk għandhomx jiġu kklassifikati bħala "skart mhux perikoluż" jew "skart perikoluż". Jiġu applikati kundizzjonijiet stretti għall-immaniġġjar ta' skart perikoluż, b'mod partikolari: l-obbligu li tiġi pprovduta evidenza għat-traċċabbiltà tal-iskart skont is-sistema implimentata mill-Istat Membru rilevanti (l-Artikolu 17 tad-WFD); il-projbizzjoni tat-taħlit (l-Artikolu 18 tad-WFD, għad-dettalji ara l-Gwida dwar id-WFD). l-obbligi speċifiċi ta' tikkettar u imballaġġ (l-Artikolu 19 tad-WFD). Fil-kuntest tal-klassifikazzjoni tal-iskart, l-Artikolu 7 tad-WFD jistabbilixxi l-bażi għal-Lista ta' Skart (ara hawn taħt) u l-applikazzjoni tagħha. L-Istati Membri jistgħu jintroduċu entrati addizzjonali fid-dokumenti nazzjonali li jirriflettu l-LoW. L-Artikolu 7(2) u (3) tad-WFD jistabbilixxu dispożizzjonijiet f'każ li Stat Membru jqis skart bħala perikoluż, minkejja li jkun elenkat fil-LoW bħala skart mhux perikoluż, u viċi versa. Iż-żewġ paragrafi jinqraw kif ġej: L-Artikolu 7(2) u (3) ma jippreskrivix l-awtorità kompetenti jew il-proċedura rilevanti għal deċiżjonijiet bħal dawn; din il-kwistjoni titħalla f'idejn l-organizzazzjoni legali u amministrattiva interna ta' kull Stat Membru (madankollu, l-operaturi ekonomiċi jew entitajiet privati oħrajn ma jitqisux bħala "l-Istati Membri" u mhumiex intitolati sabiex jieħdu deċiżjoni skont l-Artikolu 7(2) u (3) tad-WFD). Il-LoW tipprovdi dispożizzjonijiet ulterjuri għall-valutazzjoni ta' karatteristiċi perikolużi u l-klassifikazzjoni tal-iskart. Hija tipprovdi l-lista ta' skart, ikkategorizzata f'kapitoli, subkapitoli u entrati. L-entrati fil-LoW jistgħu jiġu kkategorizzati f'"entrati perikolużi assoluti", "entrati mhux perikolużi assoluti" u "entrati mera". L-ewwel nett, klassifikazzjoni skont il-LoW tfisser li kull skart għandu jiġi kklassifikat permezz ta' numru b'sitt ċifri (ara l-Anness 1 fid-dettall). Klassifikazzjoni sħiħa u konformi tippermetti lin-negozji u lill-awtoritajiet kompetenti jieħdu deċiżjoni f'termini tal-kwistjoni dwar jekk l-iskart huwiex perikoluż jew le (ara fid-dettall 2.3.1). F'dan ir-rigward, il-LoW tirrikonoxxi tliet tipi ta' entrati: "Entrati perikolużi assoluti": L-iskart li jiġi assenjat għal entrati perikolużi assoluti ma jistax jiġi allokat għal entrati mhux perikolużi u jitqies bħala perikoluż mingħajr ebda valutazzjoni ulterjuri; "Entrati mhux perikolużi assoluti": L-iskart li jiġi assenjat għal entrati mhux perikolużi assoluti ma jistax jiġi allokat għal entrati perikolużi u jitqies bħala mhux perikoluż mingħajr ebda valutazzjoni ulterjuri; "Entrati mera", meta l-iskart mill-istess sors jista' taħt il-LoW jiġi allokat għal entrata perikoluża jew għal entrata mhux perikoluża, skont il-każ speċifiku u l-kompożizzjoni tal-iskart. Id-WSR jimplimenta fil-liġi tal-UE d-dispożizzjonijiet tal-Konvenzjoni ta' Basilea u d-Deċiżjoni tal-OECD C(2001)107/Finali. Il-proċeduri tal-vjeġġi jiddependu fuq it-tip ta' skart, id-destinazzjoni tiegħu u l-operazzjoni tat-trattament tiegħu. Jeżistu żewġ proċeduri ta' kontroll għall-vjeġġ tal-iskart, jiġifieri: Fil-kuntest tal-identifikazzjoni tal-iskart għall-fini ta' proċedura u dokumentazzjoni korretti, tapplika l-klassifikazzjoni skont il-listi li jinsabu fl-Anness III-IV tad-WSR (il-listi inkorporati ta' ftehimiet internazzjonali). Dawn il-listi jipprevedu approċċ ta' klassifikazzjoni differenti minn dak tal-LoW. Madankollu, klassifikazzjoni skont id-WFD u l-LoW hija rilevanti wkoll fil-kuntest tad-WSR, pereżempju bħala kriterju sabiex jiġi stabbilit jekk l-iskart jistax jiġi esportat lejn ċerti pajjiżi terzi mhux fl-OECD (l-Artikolu 36(1) tad-WSR). Il-klassifikazzjoni tal-iskart f'konformità mal-entrati elenkati fl-Annessi III-IV (jiġifieri l-Konvenzjoni ta' Basilea u l-kodiċijiet tal-OECD) kif ukoll mal-entrati tal-LoW (il-Parti 2 tal-Anness V tad-WSR) għandha tiġi indikata fuq id-dokument ta' notifika u moviment użat fil-qafas tal-proċedura ta' notifika u f'konformità mal-istruzzjonijiet skont il-punt 25 tal-Anness IC. Bl-istess mod, l-identifikazzjoni tal-iskart għandha ssir fuq id-dokument tal-Anness VII fil-każ ta' vjeġġi soġġetti għar-rekwiżiti ġenerali ta' informazzjoni tal-Artikolu 18. Fir-rigward tal-każ ta' vjeġġi ta' skart soġġetti għall-proċedura ta' notifika u kunsens bil-miktub minn qabel, il-kodiċijiet li għandhom jintużaw għall-karatteristiċi perikolużi (kodiċijiet H) u għall-operazzjonijiet tat-trattament (kodiċijiet D u R) fuq id-dokumenti ta' notifika u moviment (l-Annessi IA u IB) huma dawk stabbiliti fl-Annessi III u IV tal-Konvenzjoni ta' Basilea, rispettivament. Id-Direttiva dwar il-Miżbliet fiha regoli dwar l-immaniġġjar, il-kundizzjonijiet tal-permessi, l-għeluq u l-immaniġġjar wara l-għeluq tal-miżbliet. Id-Deċiżjoni tal-Kunsill 2003/33/KE tispeċifika l-kriterji ta' aċċettazzjoni għall-iskart fil-klassijiet differenti ta' miżbliet kif rikonoxxuti mid-Direttiva dwar il-Miżbliet. L-analiżijiet magħmula fil-qafas tad-WAC ġeneralment ma jkunux jistgħu jintużaw għall-klassifikazzjoni tal-iskart skont il-LoW. Il-klassifikazzjoni tal-iskart bħala perikoluż skont il-LoW u l-Anness III tad-WFD hija importanti wkoll għall-finijiet tad-Direttiva dwar il-Miżbliet, minħabba li bħala regola ġenerali, jenħtieġ li l-iskart perikoluż jintrema f'miżbliet maħsuba għal skart perikoluż, filwaqt li l-iskart mhux perikoluż jintrema f'miżbliet maħsuba għal skart mhux perikoluż jew skart inert. L-iskart perikoluż mhux reattiv u stabbli jista' jintrema f'miżbliet maħsuba għal skart mhux perikoluż jekk jiġu ssodisfati l-kundizzjonijiet stabbiliti fl-Anness II tad-Direttiva dwar il-Miżbliet u d-WAC. L-Appendiċi B tad-Deċiżjoni tal-Kunsill 2003/33/KE jiddikjara b'mod ċar ir-rwol ta' "karatterizzazzjoni bażika" u l-konklużjonijiet li jirriżultaw dwar il-perikolożità u dwar l-ammissjoni tal-iskart fil-miżbla, filwaqt li juri dan l-approċċ fl-Illustrazzjoni 1 tiegħu. Madankollu, il-klassifikazzjoni tal-iskart bħala perikoluż jew le, skont il-prinċipji tad-WFD u skont il-LoW, ma għandhiex tiġi mħallta mal-valutazzjoni tal-iskart sabiex tiġi ddeterminata l-konformità mal-kriterji għall-aċċettazzjoni tal-iskart kif stabbiliti bl-Anness II tad-Direttiva dwar il-Miżbliet u kif stipulati fid-Deċiżjoni tal-Kunsill 2003/33/KE (id-Deċiżjoni dwar id-WAC). Id-Direttiva dwar l-Iskart mill-Industriji ta' Estrazzjoni tistabbilixxi l-qafas għall-immaniġġjar xieraq tal-iskart li jirriżulta mill-industriji estrattivi. Għalkemm hija eskluża mill-kamp ta' applikazzjoni tad-WFD, jenħtieġ li l-perikolożità tal-iskart mill-industriji ta' estrazzjoni tiġi kklassifikata skont il-LoW. Ir-Regolament REACH jistabbilixxi r-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi fl-UE. Skont it-tifsira ta' REACH, l-iskart mhuwiex sustanza, oġġett jew taħlita. Madankollu, l-informazzjoni ġġenerata fil-qafas ta' REACH tista' tkun rilevanti għall-klassifikazzjoni tal-iskart. reġistrazzjoni tas-sustanzi (tirrikjedi s-sottomissjoni ta' informazzjoni dwar il-karatteristiċi u l-użi tas-sustanzi, soġġetti għal ċerti kundizzjonijiet, lill-Aġenzija Ewropea għas-Sustanzi Kimiċi (ECHA)); komunikazzjoni mtejba fil-katina tal-provvista permezz ta' Skedi ta' Data ta' Sigurtà estiżi (eSDS); valutazzjoni tas-sustanzi minn awtoritajiet pubbliċi bl-għan li tiġi pprovduta ċertezza fir-rigward tal-funzjonament xieraq tal-proċess ta' reġistrazzjoni u li jiġi ċċarat aktar it-tħassib rigward ċerti sustanzi; restrizzjoni tal-użu tas-sustanzi li għalihom ikun ġie stabbilit riskju inaċċettabbli; awtorizzazzjoni – applikabbli għal ċerti sustanzi ta' tħassib serju ħafna ("substances of very high concern" - SVHC) li jistgħu jiġu introdotti fis-suq u jintużaw biss soġġetti għall-għoti ta' awtorizzazzjoni speċifika u limitata fiż-żmien u soġġetti għal ċerti kundizzjonijiet. Huwa importanti li jiġi nnotat li, skont l-Artikolu 2(2) tar-Regolament REACH, l-iskart (kif definit mid-WFD) ma jitqiesx bħala sustanza jew taħlita jew oġġett skont REACH; ma japplika ebda obbligu dirett skont REACH għall-produtturi jew għad-detenturi tal-iskart (għalkemm l-istadju tal-iskart għandu jitqies fir-rapport dwar is-sigurtà kimika li jrid jiġi ppreżentat bħala parti mid-dossier ta' reġistrazzjoni għas-sustanzi manifatturati jew importati fl-UE fi kwantitajiet aktar minn 10 t/y). Madankollu, l-informazzjoni dwar is-sustanzi kimiċi ġġenerata u kkomunikata fil-qafas ta' REACH, b'mod partikolari l-informazzjoni dwar il-perikli, u l-użu sussegwenti tagħha fil-klassifikazzjoni skont is-CLP, hija essenzjali (ara l-Anness 2) għall-klassifikazzjoni tal-iskart. Innota li l-metodi tal-ittestjar li jridu jintużaw għall-fini tar-Regolament REACH huma indikati fir-Regolament (KE) 440/2008 ("Regolament dwar il-Metodi ta' Ttestjar"). Uħud mill-metodi ta' ttestjar stipulati f'dan ir-Regolament, jew l-adattamenti tagħhom, jistgħu jiġu applikati fil-qafas tal-klassifikazzjoni tal-iskart. B'mod simili għal REACH, l-Artikolu 1(3) tar-Regolament CLP jistabbilixxi li l-iskart ma jitqiesx bħala sustanza, taħlita jew oġġett; konsegwentement, l-obbligi skont is-CLP ma japplikawx għall-produtturi jew għad-detenturi tal-iskart. Għalkemm l-Anness III tad-WFD huwa bbażat fuq ir-Regolament CLP, dan ma fih l-ebda traspożizzjoni sħiħa "wieħed wieħed" tal-kriterji stabbiliti fis-CLP. Minflok, f'termini tal-klassifikazzjoni tal-iskart, għandu jiġi nnotat li wħud mill-kriterji ta' HP tal-Anness III tad-WFD jagħmlu referenza diretta għall-klassijiet u l-kategoriji ta' perikli tas-CLP u għad-dikjarazzjonijiet ta' periklu u l-kriterji assoċjati għall-klassifikazzjoni. Ħafna entrati mera jirreferu speċifikament għal "sustanzi perikolużi". Il-klassifikazzjoni tas-sustanzi ssir skont is-CLP, filwaqt li l-preżenza ta' sustanzi perikolużi fl-iskart għandha tiġi evalwata skont l-Anness III tad-WFD (ara 2.3.2 u l-Anness 3 fid-dettall). Barra minn hekk, it-Tabella 3.1 tal-Parti 3 tal-Anness VI tar-Regolament CLP tipprovdi sett ta' klassifikazzjonijiet armonizzati uffiċjali ta' sustanzi. Meta tkun disponibbli klassifikazzjoni armonizzata bħal din, hija trid tintuża fil-klassifikazzjoni tal-iskart (għal dan l-aspett partikolari, ara l-Anness 2, it-Taqsima 2.1.1). Ir-Regolament POP għandu l-għan li jipproteġi l-ambjent u s-saħħa tal-bniedem minn pollutanti organiċi persistenti (POPs). L-iskart li jkun fih ċerti POPs kif indikati fl-Anness għal-LoW (il-punt 2, l-inċiż 3) 'il fuq mil-livell limitu rilevanti tar-Regolament POP għandu jiġi kklassifikat bħala perikoluż. Il-preżenza tal-POPs elenkati fl-Annessi tar-Regolament POP għajr dawk speċifikament imsemmija fl-Anness tal-LoW (il-punt 2, l-inċiż 3), anki f'konċentrazzjonijiet li jaqbżu l-valuri ta' limitu stabbiliti fl-Anness IV tar-Regolament POP, ma twassalx awtomatikament għal klassifikazzjoni ta' skart bħala perikoluż. Il-klassifikazzjoni tiddependi fuq il-klassifikazzjoni ta' periklu tas-sustanza u għandha tiġi vvalutata billi jiġu applikati r-regoli ġenerali tal-Anness III tad-WFD applikabbli għal HP1 sa HP15; Dan l-impatt fuq il-klassifikazzjoni huwa irrispettivament u indipendenti mill-obbligi kollha stabbiliti għall-produtturi u d-detenturi tal-iskart ta' POP skont ir-Regolament POP. L-operaturi li jittrattaw sustanzi perikolużi 'l fuq minn ċerti limiti stabbiliti huma obbligati li jieħdu l-miżuri kollha meħtieġa sabiex jipprevjenu inċidenti kbar u jillimitaw il-konsegwenzi tagħhom. Ir-rekwiżiti jinkludu l-forniment ta' informazzjoni lill-pubbliku li x'aktarx ikun affettwat minn inċident, il-forniment ta' rapporti dwar is-sikurezza u l-istabbiliment ta' sistema ta' ġestjoni tas-sikurezza u pjanijiet interni ta' emerġenza. L-Istati Membri jeħtiġilhom, fost l-oħrajn, jiżguraw li jkun hemm pjanijiet ta' emerġenza fis-seħħ għaż-żoni tal-madwar u li jiġu ppjanati azzjonijiet ta' mitigazzjoni. Id-Direttiva Seveso III tapplika wkoll għall-iskart, iżda l-miżbliet tal-iskart, inkluża l-ħażna ta' skart taħt l-art, huma esklużi mill-kamp ta' applikazzjoni tad-Direttiva Seveso III. In-nota 5 tal-Anness I tad-Direttiva Seveso III tagħmel referenza għar-Regolament CLP (KE) Nru 1272/2008 u ssemmi l-iskart espliċitament: Il-valutazzjoni u l-klassifikazzjoni tal-iskart jiġu applikati għal kull fluss ta' skart distint iġġenerat minn produttur, wara l-kisba ta' kampjun rappreżentattiv. Meta jkun hemm aktar minn tip ta' skart wieħed preżenti, jeħtieġ li kull wieħed jiġi vvalutat separatament. Dan jiżgura li kull entrata jew lott ta' skart perikoluż: ma jiġux ikklassifikati b'mod żbaljat bħala skart mhux perikoluż permezz tat-taħlit (dilwizzjoni) ma' skart ieħor (ara l-Artikolu 7(4) tad-WFD); jiġu identifikati fil-ħin sabiex jiġi evitat li jitħalltu ma' skart ieħor, pereżempju, f'barmil, f'borża, f'ħażna jew fi skip taż-żibel (ara l-Artikolu 18 tad-WFD). Huwa biss l-iskart muniċipali mħallat minn unitajiet domestiċi li huwa eżentat minn dawn ir-rekwiżiti. Il-kapitolu u l-flow chart segwenti (ara Figure 2) jagħtu gwida tal-approċċ ġenerali għall-klassifikazzjoni tal-iskart. Il-flow chart tindika referenza għal: il-kapitolu rilevanti ta' dan id-dokument, fejn il-pass tal-klassifikazzjoni huwa spjegat b'mod ġenerali u; l-Anness rilevanti rispettiv għal dan id-dokument, fejn hija pprovduta informazzjoni dettaljata. Wara li jkunu tlestew l-ewwel żewġ passi deskritti hawn taħt, jenħtieġ li jkun magħruf jekk: is-sustanza jew l-oġġett inkwistjoni humiex soġġetti għad-WFD u għal-LoW u; tapplikax entrata "assoluta" (perikoluża jew mhux perikoluża) fil-LoW jew jekk tapplikax "entrata mera" u, b'hekk, jeħtieġ li titwettaq valutazzjoni ulterjuri. Qabel ma skart ikun jista' jiġi kklassifikat, jenħtieġ li jiġi vverifikat jekk id-WFD hijiex applikabbli: l-ewwel nett, għandu jiġi aċċertat jekk is-sustanza jew l-oġġett inkwistjoni humiex skart (kif definit fid-WFD). Id-determinazzjoni ta' jekk l-oġġett jew is-sustanza inkwistjoni jitqiesux bħala skart fis-sens tad-WFD hija prekundizzjoni għal valutazzjoni ulterjuri rigward il-perikolożità tagħhom. Għal din il-valutazzjoni partikolari, il-Gwida tad-WFD tipprovdi gwida dwar id-definizzjoni ewlenija ta' "skartar" skont id-WFD u ta' kunċetti relatati skont id-WFD, bħal "prodott sekondarju" u "tmiem l-istadju tal-iskart". it-tieni nett, għandu jiġi vverifikat jekk ċerti flussi ta' skart speċifikati humiex esklużi mill-kamp ta' applikazzjoni tad-WFD. Anki jekk is-sustanza jew l-oġġett jitqiesu bħala skart, għandu jiġi vvalutat jekk tapplikax waħda mill-esklużjonijiet mill-kamp ta' applikazzjoni stipulat fl-Artikolu 2 tad-WFD. It-test tal-Artikolu 2 tad-WFD huwa pprovdut fil-kaxxa ta' hawn taħt. Fil-Gwida tad-WFD hija prevista gwida dettaljata dwar l-esklużjonijiet magħżula. F'każ li valutazzjoni twassal għar-riżultat li tapplika esklużjoni, la d-WFD u lanqas il-LoW ma japplikaw (każ speċjali huwa d-Direttiva dwar l-Iskart mill-Industriji ta' Estrazzjoni kif deskritt fil-kapitolu 2.1.5; li hija barra mill-kamp ta' applikazzjoni tad-WFD, madankollu, fiċ-ċirkostanzi msemmija f'dik id-Direttiva, l-iskart għandu jiġi kklassifikat skont il-LoW). Dawn li ġejjin għandhom ikunu esklużi mill-kamp ta' applikazzjoni ta' din id-Direttiva: skariki ta' gassijiet mitfugħa fl-atmosfera; ħamrija mhux kontaminata u materjal ieħor li jirriżulta b'mod naturali skavat waqt attivitajiet ta' kostruzzjoni fejn huwa ċert li l-materjal ser jintuża għal finijiet ta' kostruzzjoni fl-istat naturali tiegħu fuq is-sit li minnu kien skavat; splussivi li m'għadhomx attivi; demel, jekk mhux kopert mill-paragrafu 2(b), tiben u materjal naturali ieħor agrikolu jew tal-forestrija li mhux perikoluż użat fil-produzzjoni agrikola, fil-forestrija jew għall-produzzjoni ta' enerġija mill-bijomassa permezz ta' proċessi jew metodi li ma jagħmlux ħsara lill-ambjent jew li ma jipperikolawx is-saħħa tal-bniedem. Dawn li ġejjin għandhom jiġu esklużi mill-kamp ta' applikazzjoni ta' din id-Direttiva sal-punt li huma koperti minn leġiżlazzjoni Komunitarja oħra: ilmijiet mormija; prodotti sekondarji mill-annimali, inklużi prodotti pproċessati koperti mir-Regolament (KE) Nru 1774/2002, ħlief dawk li huma destinati għall-inċinerazzjoni, għar-radam jew għall-użu f'impjant ta' bijogass jew ta' kompostaġġ; karkassi ta' annimali li mietu mhux għax inqatlu għall-ikel, inkluż annimali maqtula għall-qerda ta' mard epiżootiku, u li jintremew skond ir-Regolament (KE) Nru 1774/2002; skart li jirriżulta mit-tiftix, l-estrazzjoni, it-trattament u l-ħżin ta' riżorsi minerali u x-xogħol tal-barrieri kopert mid-Direttiva 2006/21/KE tal-Parlament Ewropew u tal-Kunsill tal-15 ta' Marzu 2006 dwar l-immaniġġar ta' skart mill-industriji ta' estrazzjoni. Mingħajr preġudizzju għall-obbligi taħt leġiżlazzjoni Komunitarja rilevanti oħra, is-sedimenti li jerġgħu jitpoġġew taħt wiċċ l-ilma bil-għan li jiġu mmaniġġati l-ilmijiet u l-passaġġi tal-ilma jew li jevitaw l-għargħar jew inaqqsu l-effetti ta' l-għargħar jew tan-nixfiet jew riklamazzjoni tal-art għandhom jiġu esklużi mill-kamp ta' applikazzjoni ta' din id-Direttiva jekk jiġi ppruvat li s-sedimenti mhumiex perikolużi. Jistgħu jiġu stabbiliti permezz ta' Direttivi individwali regoli speċifiċi għal sitwazzjonijiet partikolari, jew li jissupplimentaw dawk ta' din id-Direttiva, dwar l-immaniġġar ta' kategoriji partikolari ta' skart. L-assenjazzjoni ta' entrata speċifika ssir billi tiġi segwita l-proċedura għall-użu tal-lista ta' skart. Din il-proċedura toħloq ordni ta' preċedenza għall-kapitoli. Verżjoni annotata tal-LoW u l-proċedura għall-użu tagħha jistgħu jinstabu fl-Anness 1. Jenħtieġ li kwalunkwe skart li jista' jiġi identifikat minn entrata mmarkata b'asterisk (*) jitqies bħala perikoluż. L-iskart definit mill-entrati l-oħrajn kollha jitqies bħala mhux perikoluż. Sabiex jitlesta l-Pass 2 u jiġu identifikati l-entrata jew l-entrati applikabbli tal-LoW, jeħtieġ li jiġu vvalutati l-entrata jew l-entrati xierqa tal-LoW għall-iskart inkwistjoni, filwaqt li jitqies li jista' jkun li l-entrati speċifiċi fil-livell tal-Istati Membri jkunu ġew introdotti fil-leġiżlazzjoni nazzjonali abbażi tal-Artikolu 7(2) jew (3) tad-WFD; sussegwentement, jeħtieġ li jiġi vvalutat għal liema mit-tipi ta' entrati li ġejjin għandu jiġi assenjat l-iskart ikkunsidrat: L-iskart li jiġi assenjat għal entrati AH ma jistax jiġi allokat għal entrati mhux perikolużi u huwa perikoluż mingħajr ebda valutazzjoni ulterjuri. L-iskart li jiġi assenjat għal entrati ANH ma jistax jiġi allokat għal entrati perikolużi u jenħtieġ li jiġi kklassifikat bħala mhux perikoluż mingħajr ebda valutazzjoni ulterjuri. L-entrati mera jistgħu jiġu definiti bħala żewġ entrati jew aktar relatati, fejn waħda hija perikoluża u l-oħra mhijiex. B'kuntrast mal-entrati AH jew ANH, jekk l-iskart irid jiġi allokat għal grupp ta' entrati alternattivi, iridu jittieħdu passi ulterjuri fil-valutazzjoni għall-allokazzjoni. L-entrati alternattivi jikkonsistu mill-inqas fl-entrati li ġejjin: Entrata perikoluża mera ("mirror hazardous" - MH) (immarkata b'asterisk (*)) Entrata mhux perikoluża mera ("mirror non-hazardous" - MNH) Aktar informazzjoni dwar l-assenjazzjoni ta' ANH, AH, MH u MNH hija mogħtija fit-Taqsima 1 tal-Anness 1. Jenħtieġ li jintużaw il-kapitoli li ġejjin meta tkun trid tintgħażel entrata mera xierqa. Barra minn hekk, huma jistgħu jintużaw ukoll sabiex jiġu stabbiliti l-karatteristiċi perikolużi ta' skart assoċjati ma' entrata AH, minħabba li din l-informazzjoni tista' tkun meħtieġa għall-issodisfar tad-dispożizzjonijiet stipulati fl-Artikolu 19 tad-WFD dwar it-tikkettar korrett ta' skart perikoluż (pereżempju, għall-mili ta' nota ta' konsenja għall-movimenti tal-iskart). Wara li jitlestew il-passi 3-5, jenħtieġ li jkun finalment magħruf jekk l-iskart li qed jiġi kkunsidrat fihx komponenti perikolużi u jurix karatteristika perikoluża waħda jew aktar (HP1 sa HP15) u/jew jekk fihx kwalunkwe POP rilevanti. B'hekk, jista' jiġi deċiż jekk l-iskart huwiex perikoluż jew mhux perikoluż. Il-flow chart li ġejja turi l-passi meħtieġa u tirreferi għall-kapitoli segwenti (u l-Annessi rispettivi għal aktar dettalji). Il-kisba ta' informazzjoni suffiċjenti dwar il-preżenza u l-kontenut tas-sustanzi perikolużi fl-iskart, sabiex ikun jista' jiġi stabbilit jekk l-iskart jistax juri kwalunkwe waħda mill-karatteristiċi perikolużi minn HP1 sa HP15, hija pass importanti fil-klassifikazzjoni tal-iskart. Hija meħtieġa ċerta informazzjoni dwar il-kompożizzjoni tal-iskart, indipendentement mill-metodu li jintgħażel għall-valutazzjoni tal-karatteristiċi perikolużi (kalkolu jew ittestjar), kif deskritt fil-Pass 4. Hemm diversi modi kif tista' tinġabar l-informazzjoni dwar il-kompożizzjoni rilevanti tal-iskart, is-sustanzi perikolużi preżenti u l-karatteristiċi perikolużi potenzjali murija: informazzjoni dwar il-kimika/proċess tal-manifattura "li jiġġeneraw l-iskart" u s-sustanzi u l-intermedjarji tal-input tagħhom, inklużi ġudizzji esperti (sorsi utli jistgħu jkunu rapporti BREF, manwali tal-proċess industrijali, deskrizzjonijiet tal-proċess u listi ta' materjali tal-input ipprovduti mill-produttur, eċċ.); informazzjoni mill-produttur oriġinali tas-sustanza jew tal-oġġett qabel isiru skart, pereżempju, Skedi ta' Data ta' Sigurtà (SDS), tikketta ta' prodott jew skedi informattivi dwar il-prodott (ara, f'aktar dettall, l-Anness 2); bażijiet ta' data dwar l-analiżijiet tal-iskart disponibbli fil-livell tal-Istati Membri; teħid ta' kampjuni u analiżi kimika tal-iskart (ara l-Anness 4). Ladarba tinġabar l-informazzjoni dwar il-kompożizzjoni tal-iskart, ikun possibbli li jiġi vvalutat jekk is-sustanzi identifikati humiex ikklassifikati bħala perikolużi, jiġifieri jekk humiex assenjati kodiċi ta' dikjarazzjoni ta' periklu (ara Box 12). Sabiex jiġi stabbilit jekk is-sustanzi kontenuti humiex ikklassifikati bħala perikolużi u sabiex wieħed jitgħallem aktar dwar il-klassijiet u l-kategoriji ta' periklu speċifiċi, is-sustanzi jistgħu jiġu attribwiti skont ir-Regolament CLP, għandha ssir referenza għall-gwida mogħtija fl-Anness 2. Jekk is-sustanzi identifikati bħala kostitwenti tal-iskart rilevanti humiex meqjusa bħala sustanzi perikolużi jrid jiġi vvalutat skont il-kriterji tas-CLP. Għal għodda ta' informazzjoni utli f'dan il-kuntest, ikkonsulta l-Anness 2 ta' dan id-dokument. Innota li skont ir-Regolament CLP, id-"dikjarazzjonijiet ta' periklu" introdotti huma definiti kif ġej: Eżempju ta' kodiċi ta' dikjarazzjoni ta' periklu u klassi u kategorija ta' periklu mogħtija meħuda mit-Tabella 3.1 tal-Parti 3 tal-Anness VI tar-Regolament CLP huwa: B'hekk, l-ewwel ċifra wara l-"H" tirrappreżenta l-kategorizzazzjoni tal-periklu (2 - perikli fiżiċi, 3 - perikli tas-saħħa, 4 - perikli ambjentali), it-tieni u t-tielet ċifra huma numri konsekuttivi li jiġbru flimkien il-kodiċijiet ta' periklu. L-informazzjoni dwar il-kodiċijiet tad-dikjarazzjoni ta' periklu assenjata lis-sustanzi tista' tinsab fl-Anness 2. Ta' min jinnota li jekk jiġi kkunsidrat l-ittestjar dirett ta' karatteristiċi perikolużi (kif ġeneralment isir għall-karatteristiċi perikolużi fiżiċi, ara l-Pass 4), l-analiżi kimika tal-iskart li qed jiġi kkunsidrat tista' ma tkunx meħtieġa. Minflok, is-sorsi l-oħrajn ta' informazzjoni msemmija fuq jistgħu diġà jindikaw jekk jistax jitwettaq b'mod raġonevoli ttestjar dirett immirat ta' ċerti karatteristiċi perikolużi. Jekk jiġu kkunsidrati t-teħid ta' kampjuni u l-analiżi kimika tal-iskart li jkun qed jiġi kkunsidrat sabiex tiġi stabbilita l-kompożizzjoni kimika tiegħu (pereżempju, biex jitwettaq l-approċċ tal-kalkolu fil-valutazzjoni tas-sustanzi perikolużi kif deskritt fil-Pass 4), jekk jogħġbok irreferi għall-Anness 4. Dawk li jikklassifikaw l-iskart huma mistennija li jieħdu l-passi kollha raġonevoli biex jistabbilixxu l-kompożizzjoni u l-karatteristiċi perikolużi tal-iskart qabel jaslu għal dan il-punt. Fl-aħħar nett, jekk l-informazzjoni miġbura dwar il-kompożizzjoni tal-iskart (filwaqt li jitqiesu l-għażliet kollha murija hawn fuq) ma tippermettix li ssir konklużjoni dwar il-karatteristiċi perikolużi murija mill-iskart jew il-valutazzjoni tagħhom, la permezz ta' kalkolu u lanqas permezz ta' ttestjar tal-iskart skont il-pass 4 segwenti, mela l-operatur għandu jikkunsidra li jikklassifika l-iskart bħala perikoluż (jekk ikun meħtieġ wara konsultazzjoni mal-awtorità kompetenti). Għandu jiġi nnotat li għalkemm hemm metodi ta' ttestjar dirett disponibbli għal xi karatteristiċi perikolużi kif deskritti fil-Pass 4, dawn mhumiex disponibbli għall-karatteristiċi perikolużi kollha. Bħala konsegwenza, l-ittestjar dirett ma jistax jintuża biex jikklassifika b'mod sħiħ skart ta' kompożizzjoni mhux magħrufa bħala mhux perikoluż. Kif indikat fil-Kapitolu 2.1.1 u kif deskritt aktar fl-Anness 3 ta' dan id-dokument, l-Anness III tad-WFD jiddeskrivi 15-il karatteristika (HP1 sa HP15) tal-iskart li jagħmluh perikoluż. Table 1 It-Tabella 1 tipprovdi ħarsa ġenerali lejn il-karatteristiċi perikolużi msemmija qabel. Hekk kif jitlesta l-pass 3, għandu jkun hemm disponibbli biżżejjed informazzjoni dwar il-kompożizzjoni rilevanti tal-iskart li qed jiġi kkunsidrat. Dan ifisser li jenħtieġ li jkun hemm biżżejjed għarfien tas-sustanzi perikolużi li jinsabu fl-iskart u kif inhuma kklassifikati (pereżempju, jekk jiġu attribwiti kwalunkwe kodiċi ta' dikjarazzjoni ta' periklu rilevanti skont ir-Regolament CLP) sal-punt li jkun jista' jiġi applikat mill-inqas wieħed mill-metodi li ġejjin sabiex jiġi stabbilit jekk l-iskart jurix karatteristiċi perikolużi: Jekk jogħġbok innota wkoll li limiti ta' konċentrazzjoni definiti fl-Anness III tad-WFD ma japplikawx għal ligi tal-metall pur fil-forma massiva tagħhom, sakemm ma jiġux ikkontaminati b'sustanzi perikolużi. Aktar informazzjoni dwar il-klassifikazzjoni tal-ligi tal-metall tista' tinstab fl-Anness 1, it-Taqsima 1.4.6 Gwida addizzjonali rigward it-teħid tal-kampjuni u l-analiżijiet kimiċi tal-iskart biex isir użu mill-metodu ta' kalkolu tista' tinstab fl-Anness 4. Skont l-Anness tal-LoW, L-aħħar pass fil-klassifikazzjoni tal-iskart bħala perikoluż jew mhux perikoluż huwa li jiġi stabbilit jekk l-iskart fihx kwalunkwe wieħed mill-POPs indikati fl-Anness tal-LoW (il-punt 2, l-inċiż 3) u, b'mod aktar speċifiku, jekk il-kontenut tiegħu ta' POPs speċifiċi jaqbiżx il-valuri ta' limitu rilevanti tar-Regolament POP. Ħarsa ġenerali dettaljata, inkluża lista ta' POPs li jridu jiġu kkunsidrati u l-limiti ta' konċentrazzjoni rispettivi, hija pprovduta fl-Anness 1, it-Taqsima 1.4.10. F'każ li l-iskart ma jkunx fih il-POPs rilevanti jew il-kontenut ta' POP tiegħu jkun taħt il-limiti ta' konċentrazzjoni, għandha tiġi assenjata l-entrata MNH. Inkella tiġi assenjata l-entrata MH. Il-LoW, fil-verżjoni kif stabbilita bid-Deċiżjoni 2000/532/KE u kif emendata bid-Deċiżjoni 2014/955/UE, bdiet tapplika mill-1 ta' Ġunju 2015. 20 SKART MUNIĊIPALI (SKART MID-DJAR U SKART SIMILI KUMMERĊJALI, INDUSTRIJALI U ISTITUZZJONALI) INKLUŻI FRAZZJONIJIET MIĠBURA SEPARATAMENT 20 01 Frazzjonijiet miġbura separatament (għajr għal 15 01) 20 01 02 Ħġieġ Meta tikklassifika skart, jeħtieġ li l-ewwel tiżgura li l-iskart jaqa' fil-kamp ta' applikazzjoni tat-titolu tal-kapitolu. Jekk iva, imbagħad trid tivverifika jekk dan jaqax fil-kamp ta' applikazzjoni tat-titolu tas-subkapitolu. Huwa biss f'dan l-istadju li tkun tista' tfittex hemmhekk għal kodiċi xieraq. Għall-eżempju msemmi hawn fuq ta' skart ikklassifikat bl-entrata 20 01 02, dan ifisser li l-iskart: irid ikun ġej minn unitajiet domestiċi jew ikun skart kummerċjali, industrijali jew istituzzjonali simili għal dak domestiku (sabiex jaqa' taħt il-kapitolu 20); irid jinġabar separatament (sabiex jaqa' taħt is-subkapitolu 20 01); u u jrid jikkonsisti fi ħġieġ; iżda ma jridx ikun imballaġġ tal-ħġieġ, minħabba li l-iskart mill-imballaġġ huwa eskluż mis-subkapitolu 20 01 bit-titolu tiegħu u jrid jiġi assenjat b'entrata tal-kapitolu 15 għall-iskart mill-imballaġġ. Il-kapitoli (kodiċijiet b'żewġ ċifri) jistgħu jiġu kkategorizzati fi tliet settijiet differenti li jeħtieġ li jiġu kkunsidrati, wara sekwenza predeterminata, kif stabbilit fl-Anness tal-LoW, meta tipprova tidentifika l-entrata assoluta jew l-entrata mera li tikkorrespondi l-aħjar għal skart taħt investigazzjoni: L-ewwel nett, huwa importanti li jiġu kkunsidrati l-kapitoli 01 sa 12 u 17 sa 20 (minbarra l-entrati ġenerali tagħhom li jintemmu b'99) li jidentifikaw skart billi jirreferu għas-sors jew is-settur industrijali tal-oriġini tiegħu. Minflok jikkunsidra t-tip ġenerali ta' industrija fejn jiġi prodott l-iskart, jenħtieġ li wieħed jikkunsidra l-proċess industrijali speċifiku. Eżempju wieħed huwa l-iskart mill-industrija awtomobilistika: skont il-proċess, l-iskart jista' jiġi kklassifikat fil-kapitolu 12 (skart mill-iffurmar u t-trattament fiżiku u mekkaniku tal-uċuħ tal-metalli u plastik), fil-kapitolu 11 (skart mit-trattament kimiku tal-uċuh u l-kisi ta' metalli u materjali oħrajn; idrometallurġija mingħajr ħadid) jew fil-kapitolu 08 (skart mill-manifattura, il-formulazzjoni, il-provvista u l-użu (MFPU) ta' kisjiet (żebgħa, verniċi u enamel li għandu mill-ħġieġ), adeżivi, siġillanti u linka tal-istampar). Il-kodiċi 99 minn dawn il-kapitoli ma għandux jintuża f'dan l-istadju. Jekk ma jkun jista' jinstab ebda kodiċi ta' skart xieraq fil-kapitoli 01 sa 12 jew 17 sa 20, il-kapitoli li jmiss li jridu jiġu vverifikati, skont l-ordni ta' preċedenza definita, huma l-kapitoli 13 sa 15 (minbarra l-entrati ġenerali tagħhom li jispiċċaw b'99). Dawn il-kapitoli huma relatati man-natura tal-iskart innifsu, pereżempju, l-iskart mill-ippakkjar. Jekk ma japplika ebda wieħed minn dawn il-kodiċijiet tal-iskart, l-iskart irid jiġi identifikat skont il-kapitolu 16 (minbarra l-entrati ġenerali tiegħu li jispiċċaw b'99) li jirrappreżenta sett mixxellanju ta' flussi ta' skart li, inkella, ma jistgħux jiġu relatati speċifikament ma' proċessi jew settur partikolari, pereżempju, WEEE jew vetturi li ma għadhomx jintużaw. Jekk l-iskart lanqas ma jkun jista' jiġi allokat b'mod raġonevoli għal kwalunkwe waħda mill-entrati fil-kapitolu 16, irid jinstab kodiċi xieraq li jispiċċa b'99 (skart li mhuwiex speċifikat mod ieħor) fit-taqsima tal-lista li tikkorrespondi għas-sors ta' skart identifikat fl-ewwel pass. L-identifikazzjoni tal-aktar entrata xierqa hija pass importanti fil-klassifikazzjoni tal-iskart u tirrikjedi ġudizzju onest u tajjeb mill-operatur, abbażi tal-għarfien tiegħu tal-oriġini u l-proċess li jiġġenera l-iskart, kif ukoll il-kompożizzjoni potenzjali tiegħu. L-Anness 1.2 jipprovdi informazzjoni aktar dettaljata dwar kif għandha tiġi applikata l-lista u l-ordni ta' preċedenza predefinita tagħha u jiġbor fil-qosor l-informazzjoni diġà pprovduta fi flow chart (ara Figure 1). Kwalunkwe entrata mmarkata b'asterisk (*) hija meqjusa bħala skart perikoluż. Kif ġie indikat diġà fil-Kapitolu 3.1.2, it-842 entrata ġenerali tal-LoW jistgħu jinqasmu f'entrati perikolużi assoluti (AH), mhux perikolużi assoluti (ANH), perikolużi mera (MH) u mhux perikolużi mera (MNH) (ara Table 2). B'hekk, kull skart huwa perikoluż jew mhux perikoluż. L-iskart li jiġi assenjat għal entrati AH ma jistax jiġi allokat għal entrati mhux perikolużi alternattivi u huwa perikoluż mingħajr ebda valutazzjoni ulterjuri. L-entrati AH huma mmarkati b'lewn aħmar skur fil-Lista ta' Skart Annotata (ara Table 3 fit-Taqsima 1.2.1 ta' dan l-Anness). L-iskart li jiġi assenjat għal entrati ANH ma jistax jiġi allokat għal entrati perikolużi alternattivi u huwa kklassifikat bħala mhux perikoluż mingħajr ebda valutazzjoni ulterjuri. L-entrati ANH huma mmarkati b'lewn iswed fil-Lista ta' Skart Annotata (ara Table 3 fit-Taqsima 1.2.1 ta' dan l-Anness). L-entrati mera jistgħu jiġu definiti bħala żewġ entrati jew aktar relatati, fejn waħda hija perikoluża u l-oħra mhijiex. Xi drabi, membru ta' entrata mera jista' jikkorrespondi għal bosta entrati alternattivi relatati possibbli. B'kuntrast mal-entrati AH jew ANH, jekk l-iskart irid jiġi allokat għal grupp ta' entrati alternattivi, iridu jittieħdu passi ulterjuri fil-valutazzjoni għall-allokazzjoni. L-entrati alternattivi jikkonsistu mill-inqas fl-entrati li ġejjin: L-entrati MH huma mmarkati b'lewn oranġjo fil-Lista ta' Skart Annotata (ara Table 3 fit-Taqsima 1.2.1). L-entrati MNH huma mmarkati b'lewn blu skur fil-Lista ta' Skart Annotata (ara Table 3 fit-Taqsima 1.2.1). L-entrati mera jistgħu jinqasmu fis-subkategoriji li ġejjin: Id-deċiżjoni bejn entrata MH u MNH alternattiva tiġi stabbilita b'referenza ġenerali għal sustanzi perikolużi, pereżempju: Id-deċiżjoni bejn entrata MH u MNH alternattiva tiġi stabbilita b'referenza speċifika għal sustanzi perikolużi partikolari, pereżempju: Għall-entrati b'referenzi għal bosta entrati, l-assenjazzjoni ta' entrata tista' tiddependi fuq l-oriġini jew ċerti karatteristiċi tal-iskart inkwistjoni, kif ukoll is-sustanzi perikolużi li potenzjalment ikun hemm fih, pereżempju: Spiss, iżda mhux bilfors, l-entrati mera korrispondenti jistgħu jiġu rikonoxxuti permezz tal-kelmiet ta' referenza "għajr għal dawk imsemmija fi..." bejn l-entrati MH u MNH. Ta' min jinnota li skart assenjat b'entrata ANH huwa kklassifikat bħala mhux perikoluż, mingħajr ebda valutazzjoni ulterjuri tal-karatteristiċi perikolużi tiegħu. L-unika eċċezzjoni għal dan il-prinċipju hija deskritta fl-Artikolu 7(2) tad-WFD, fejn jekk l-awtorità kompetenti tal-Istat Membru (SM) ikkonċernat tqis li, abbażi ta' evidenza adegwata, skart partikolari li għalih jiġi attribwit kodiċi ANH, fir-realtà għandu jiġi kklassifikat bħala perikoluż, l-iskart inkwistjoni jiġi kklassifikat bħala perikoluż. Din għandha tiġi kkomunikata lill-Kummissjoni bil-ħsieb ta' emendi futuri possibbli tal-LoW. F'każ li tkun tista' tiġi assenjata biss entrata AH għall-iskart inkwistjoni, l-iskart jiġi kklassifikat bħala perikoluż. L-unika eċċezzjoni għal dan il-prinċipju hija jekk l-Istat Membru rilevanti jqis l-iskart inkwistjoni bħala mhux perikoluż, abbażi tas-sottomissjoni ta' evidenza adegwata għall-kuntrarju, skont l-Artikolu 7(3) tad-WFD. Din għandha tiġi kkomunikata lill-Kummissjoni bil-ħsieb ta' emendi futuri possibbli tal-LoW. Il-passi kif deskritti fil-Kapitolu 3.2 huma meħtieġa biss f'każ li l-iskart inkwistjoni jkun irid jiġi assenjat għal entrata MH jew entrata MNH jew jekk ikunu jridu jiġu vvalutati l-karatteristiċi perikolużi ta' skart assenjat b'entrata AH, pereżempju, għall-mili ta' nota ta' konsenja. Sabiex tikklassifika skart, huwa essenzjali li jsiru l-isforzi kollha possibbli sabiex tkun tista' tidentifika: is-sors tiegħu (il-proċess speċifiku jew l-attività speċifika li pproduċewh); it-tip tiegħu (jew tipi, jekk ikun imħallat). Ladarba jkollok din l-informazzjoni, għandek tikkunsidra l-lista sħiħa ta' skart u ssegwi l-istruzzjonijiet stabbiliti hawn taħt. L-għażla tal-aktar entrata xierqa għall-iskart mil-lista globali ta' 842 entrata disponibbli fuq il-LoW hija eżerċizzju kumpless. L-ewwel nett, il-lista sħiħa trid tiġi kkunsidrata b'mod sħiħ u l-iskart irid jaqbel mal-entrata, is-subkapitolu u l-kapitolu finalment magħżula, kif deskritt fl-eżempju għall-entrata 20 01 02 fil-kapitolu preċedenti. It-tfassil tal-lista jfisser li tkun tista' tidentifika aktar minn entrata waħda; b'hekk, ikollok tkompli tuża l-passi ta' valutazzjoni speċifikati fil-Kapitolu 3.2 sabiex tagħżel l-aktar entrata xierqa. It-titoli tal-kapitoli u tas-subkapitoli jillimitaw il-kamp ta' applikazzjoni tas-subkapitoli u tal-entrati fihom u jistgħu jinkludu wkoll esklużjonijiet speċifiċi. Huwa importanti li dawn it-titoli jiġu vverifikati qabel jintgħażlu l-entrati. Hija pprovduta flow chart (l-Anness 1,l-Illustrazzjoni 1) sabiex tiggwidak matul dan il-proċess, li jenħtieġ li tintuża flimkien mal-istruzzjonijiet. Dan huwa proċess gradwali li jista' jirrikjedi diversi iterazzjonijiet. Pass A1: L-ewwel pass huwa li: Tqabbel il-proċess speċifiku jew l-attività speċifika li pproduċew l-iskart mat-titoli tal-kapitoli 01 sa 12 u 17 sa 20. Jekk il-proċess jew l-attività jkunu jaqgħu fil-kamp ta' applikazzjoni ta' wieħed jew aktar mit-titoli tal-kapitoli, mela fittex fit-titoli tas-subkapitoli fihom. Jekk il-proċess jew l-attività jkunu jidħlu fil-kamp ta' applikazzjoni ta' titolu ta' kapitolu u subkapitolu, mela fittex f'dak is-subkapitolu għal entrata li tidħol b'mod ċar fit-tip ta' skart speċifiku. F'dan l-istadju, l-entrata ġenerali XX XX 99 ma għandhiex tintuża. Jekk ma tkunx tista' ssib entrata (jew entrati) xierqa, ipproċedi għall-pass A2. Il-proċess jew l-attività mhumiex it-tip ta' negozju jew industrija ġenerali. Jista' jkun meħtieġ li negozju jikklassifika kull wieħed u waħda mill-attivitajiet jew l-istadji tal-proċess tiegħu f'kapitoli differenti. Pereżempju, proċess tal-manifattura tal-karozzi jista' jsib ċertu skart mill-istadji differenti tal-proċess tiegħu fil-Kapitoli 12 (skart mill-iffurmar u t-trattament tal-uċuħ tal-metalli), 11 (skart inorganiku li fih metalli minn trattament tal-metall u l-kisi tal-metalli) u 08 (skart mill-użu ta' kisjiet). Tqabbel it-tip speċifiku ta' skart mat-titoli tal-kapitoli 13 sa 15. Jekk it-tip ta' skart ikun jaqa' fil-kamp ta' applikazzjoni ta' wieħed jew aktar mit-titoli tal-kapitoli, mela fittex fit-titoli tas-subkapitoli fihom. Jekk it-tip ta' skart ikun jidħol fil-kamp ta' applikazzjoni ta' titolu ta' kapitolu u subkapitolu, mela fittex f'dak is-subkapitolu għal entrata li tidħol b'mod ċar fit-tip ta' skart speċifiku. Tista' tuża l-entrata ġenerali XX XX 99, jekk ikun xieraq. Jekk ma tkunx tista' ssib entrata (jew entrati) xierqa, ipproċedi għall-pass A3. L-assenjazzjoni ta' kodiċi XX XX 99 ġenerali bħal dan għandha tkun l-aħħar għażla u għandha kemm jista' jkun tiġi evitata. Tivverifika jekk l-iskart jaqax fil-kamp ta' applikazzjoni ta' titolu ta' subkapitolu fil-kapitolu 16. Jekk it-tip ta' skart jidħol fil-kamp ta' applikazzjoni ta' titolu ta' subkapitolu, mela fittex f'dak is-subkapitolu għal entrata li tidħol b'mod ċar fit-tip ta' skart speċifiku. Jekk ma tkunx tista' ssib entrata (jew entrati) xierqa, ipproċedi għall-pass A4 Pass A4: Il-pass finali huwa li: Terġa' lura għall-pass A1 u tassenja l-entrata ġenerali XX XX 99 minn kapitolu u subkapitolu li jidħol fil-proċess jew fl-attività li pproduċew l-iskart. Qabel tassenja XX XX 99, kun ċert li jkunu ġew ikkunsidrati l-passi A1 sa A3. Meta tlesti l-passi A1 sa A4, għandhom jiġu assenjati entrata AH jew ANH jew inkella l-aktar entrati mera xierqa għall-iskart inkwistjoni. Fil-każ tal-aħħar, jeħtieġ li tipproċedi għall-pass 3 (ara l-Kapitolu 3.2) tal-proċedura ta' klassifikazzjoni sabiex finalment tiddeċiedi jekk tassenjax l-entrata MH jew MNH. Il-flow chart ipprovduta fl-Anness 1, Figure 1 hija maħsuba biss biex tagħti appoġġ fl-assenjazzjoni tal-aktar par ta' entrata jew entrata mera xierqa lil fluss ta' skart partikolari; għandu jiġi nnotat li l-proċess tal-klassifikazzjoni għandu jitqies bħala proċess gradwali li jista' jirrikjedi diversi iterazzjonijiet. It-taqsimiet li ġejjin għandhom l-għan li jipprovdu aktar assistenza f'dan il-kuntest: fit-Taqsima 1.2.1, hija mehmuża verżjoni annotata tal-LoW; it-Taqsima 1.3 fiha eżempji speċifiċi ta' entrati kumplessi li jservu sabiex juru l-proċedura ta' klassifikazzjoni; it-Taqsima 1.4 turi eżempji tal-klassifikazzjoni ta' kostitwenti speċifiċi ta' ċerti tipi ta' skart. Meta jkun hemm aktar minn tip ta' skart wieħed preżenti, jeħtieġ li kull wieħed jiġi kkunsidrat separatament. Dan jiżgura li kwalunkwe entrata jew lott ta' skart perikoluż: ma jiġux ikklassifikati b'mod żbaljat bħala skart mhux perikoluż permezz tat-taħlit (dilwizzjoni) ma' skart ieħor (ara l-Artikolu 7(4) tad-WFD); jiġu identifikati fil-ħin sabiex jiġi evitat li jitħalltu ma' skart ieħor, pereżempju, f'barmil, f'borża, f'ħażna jew fi skip taż-żibel (ara l-Artikolu 18 tad-WFD). Huwa biss l-iskart muniċipali mħallat minn unitajiet domestiċi li huwa eżentat minn dawn ir-rekwiżiti. Il-lista tipprovdi għadd żgħir ta' entrati għall-iskart imħallat. Bħala regola ġenerali (sabiex jiġu ssodisfati l-kriterji tat-taħlit skont id-WFD), dawn japplikaw għall-iskart iġġenerat min-negozji permezz ta' proċess bħala skart imħallat wieħed. Dawn mhumiex maħsuba għall-iskart (jew l-oġġetti ta' skart) li jiġi ġġenerat separatament u sussegwentement ikkombinat ma' skart ieħor (pereżempju li jitqiegħed fl-istess kontenitur). Table 3 telenka l-entrati kollha fil-LoW, billi tiddikjara b'mod ċar liema entrati huma entrati ANH, AH, MNH u MH. Dan il-kapitolu jippreżenta informazzjoni addizzjonali u eżempji li jipprovdu gwida dwar l-approċċi ta' karatterizzazzjoni li jridu jiġu segwiti għal uħud mill-entrati aktar kumplessi u problematiċi, b'mod partikolari l-iskart mill-ippakkjar, l-iskart minn tagħmir elettriku u elettroniku (WEEE) u l-vetturi li ma għadhomx jintużaw (ELV). L-iskart mill-ippakkjar miġbur separatament għandu jiġi allokat taħt is-subkapitolu 15 01. Dan l-iskart ma għandux jiġi kklassifikat taħt is-subkapitolu 20 01, minħabba li l-intestatura tas-subkapitolu 20 01 teskludi espliċitament is-subkapitolu 15 01. Taħt is-subkapitolu 15 01 insibu l-entrati MNH li ġejjin: Huma pprovduti l-entrati MH li ġejjin: Sabiex jiġi allokat is-subkapitolu 15 01, jeħtieġ li jiġi stabbilit jekk l-ippakkjar/il-kontenitur huwiex nominalment vojt (ara l-Passi P1 u P2 fi Figure 2). Huwa ssuġġerit li "nominalment battal" tinftiehem fis-sens li l-kontenut tal-prodott effettivament tneħħa. Din it-tneħħija tista' tinkiseb permezz ta' tbattil jew brix. Iċ-ċirkostanza li jkun hemm residwi minimi tal-kontenut preżenti fl-iskart mill-ippakkjar ma tipprekludix l-iskart mill-ippakkjar milli jikkwalifika bħala "nominalment vojt" u ma tipprojbixxix l-iskart mill-ippakkjar milli jaqa' taħt is-subkapitolu 15 01 skart mill-ippakkjar. Sabiex jiġi deċiż jekk l-ippakkjar huwiex nominalment vojt, jistgħu jintużaw approċċi prattiċi applikati fi Stati Membri individwali. Pereżempju, fl-Awstrija, fir-rigward tal-ippakkjar, "tbattil b'mod komplet" tfisser tbattil kif suppost ("mingħajr qtar" bħal fdalijiet ta' trab, ħama u qtar; tindif bi xkupilja, tindif bi spatula) għajr residwi inevitabbli, mingħajr ma jiġu applikati miżuri addizzjonali (bħal tisħin). It-terminu ma jinkludix it-tindif tal-kontenituri. Kontenitur ikun kompletament vojt jekk, fil-każ ta' tentattiv imġedded ta' tbattil, bħal qlib tal-kontenitur bil-maqlub, ma jibqgħux jiġu rilaxxati qtar jew fdalijiet solidi. Meta l-ippakkjar ikun fih materjal residwu li ma jkunx jista' jitneħħa permezz ta' standards normali (pereżempju minħabba d-daqs ta' apertura jew in-natura ta' materjal), mela l-iskart jenħtieġ li ma jiġix ikklassifikat bħala skart mill-ippakkjar, iżda bħala l-iskart ta' materjal residwu (pereżempju, landa nofsha vojta ta' verniċ solidifikat tista' tiġi kklassifikata bħala 08 01 11*). F'każ li l-kontenituri tal-iskart jinħaslu sabiex jitneħħa l-kontenut, jenħtieġ li jittieħdu kunsiderazzjonijiet oħrajn sabiex jiġi żgurat li jintuża metodu li jirrispetta l-ambjent. Jekk l-ippakkjar ikun nominalment vojt, jenħtieġ li jiġi vverifikat jekk dan huwiex ippakkjar tal-metall li fih matriċi solida poruża u perikoluża (pereżempju asbestos f'materjal tal-ippakkjar antik li jiflaħ għal kontra n-nar), inklużi kontenituri tal-pressjoni vojta (il-Pass P3 fi Figure 2). Dan l-ippakkjar tal-metall għandu jiġi assenjat għall-kodiċi 15 01 11*. Fir-rigward tal-passi P4a u P4b fi Figure 2 ta' hawn fuq, għandu jiġi nnotat li l-imballaġġ li jkun nominalment battal, iżda li xorta jista' jkun fih kwantitajiet żgħar ta' residwi, jista' jkun perikoluż minħabba li (1) juri karatteristiċi perikolużi minħabba r-residwi li jifdal JEW minħabba (2) li juri karatteristiċi perikolużi minħabba l-materjal tal-ippakkjar innifsu (li minnu jkun manifatturat l-ippakkjar) minħabba li jkun ikkontaminat b'sustanzi perikolużi mill-proċess tal-manifattura (pereżempju b'aġenti li jimlew, stabbilizzaturi, ritardanti tal-fjammi, plastifikanti, pigmenti) jew matul il-fażi tal-użu. Fil-LoW, hemm żewġ kapitoli li jirreferu espliċitament għall-WEEE: Skart mhux speċifikat b'mod ieħor fil-lista Skart muniċipali (skart mid-djar u skart simili kummerċjali, industrijali u istituzzjonali) inklużi frazzjonijiet miġbura separatament Skont l-istruttura ppreżentata fit-Taqsima 1.1 ta' dan l-Anness, il-Kapitolu 20 tal-LoW jieħu preċedenza fuq il-kapitolu 16 tagħha. Fis-subkapitolu 20 01, il-WEEE miġbur separatament mill-iskart muniċipali jista' jiġi allokat għall-entrati perikolużi li ġejjin: L-entrati MNH huma dawn li ġejjin: Jekk jinħoloq WEEE minn sors kummerċjali/industrijali li ma jkunx jista' jitqies bħala "skart simili kummerċjali, industrijali u istituzzjonali", huwa ma jkunx jista' jiġi allokat għal entrata tal-kapitolu 20. Minflok, jeżistu l-entrati MH li ġejjin fil-kapitolu 16: L-entrati MNH huma dawn li ġejjin: Ta' min jinnota li l-valuri ta' limitu bbażati fuq il-kodiċijiet tad-dikjarazzjonijiet ta' periklu jirreferu għall-istat tal-iskart kif ikun meta ssir il-klassifikazzjoni tal-iskart (jiġifieri l-istat li fih ġeneralment jiġi ttrasferit u sussegwentement immaniġġjat). Fil-każ tal-WEEE, dan jista' jimplika li jekk ikun irid jiġi kklassifikat apparat sħiħ, il-piż tal-apparat irid jiġi kkunsidrat bħala l-bażi għal-limiti ta' konċentrazzjoni applikati tas-sustanza perikoluża. Jekk ikunu jridu jiġu kklassifikati frazzjonijiet separati (pereżempju wara trattament selettiv), il-piż tal-frazzjonijiet separati jrid jiġi kkunsidrat bħala l-bażi għal-limiti ta' konċentrazzjoni applikati. Ta' min jinnota li l-obbligi ta' tikkettar u żamma tar-rekords li jirriżultaw mid-WFD ma japplikawx għal frazzjonijiet separati ta' skart perikoluż iġġenerat mill-unitajiet domestiċi sakemm jiġu aċċettati għall-ġbir, għar-rimi jew għall-irkupru minn stabbiliment jew impriża li jkunu kisbu permess jew li jkunu ġew irreġistrati f'konformità mad-WFD. Minħabba li l-punti ta' ġbir stabbiliti skont id-Direttiva dwar il-WEEE jew id-Direttiva dwar il-Batteriji, f'konformità mal-prekundizzjonijiet taż-żewġ Direttivi u skonthom, mhumiex soġġetti għar-rekwiżiti tal-permess jew tar-reġistrazzjoni, l-imsemmija obbligi ma japplikawx għal dawn il-punti ta' ġbir, iżda biss ladarba l-WEEE jew l-iskart ta' batteriji jiġu aċċettati għall-ġbir, għar-rimi jew għall-irkupru f'faċilità tat-trattament tal-iskart. Il-vetturi li ma għadhomx jintużaw huma koperti fil-LoW fil-kapitolu 16 u, b'mod partikolari, fis-subkapitolu 16 01. Għal vetturi sħaħ, hemm żewġ entrati li huma rilevanti: Il-proċessi tat-trattament f'faċilità għal ELV huma deskritti fi Figure 4. Skont il-passi tat-trattament, jiddaħħlu fis-seħħ entrati differenti tal-LoW (mhux mis-subkapitolu 16 01) għal frazzjonijiet li oriġinarjament jirriżultaw mill-ELV. Dan il-kapitolu jippreżenta informazzjoni addizzjonali u eżempji għall-valutazzjoni ta' kostitwenti speċifiċi ta' tipi ta' skart speċifiċi. Hawn taħt se jiġu investigati ċerti tipi ta' skart jew pollutanti u se jiġu spjegati d-diffikultajiet iffaċċjati fil-klassifikazzjoni. Se jiġu ppreżentati l-entrati ewlenin tal-LoW użati għall-klassifikazzjoni. Jekk jogħġbok innota li l-entrati applikabbli deskritti mhux se jkunu esklussivi. L-eżempju li ġej jipprovdi gwida ġenerali dwar il-klassifikazzjoni tal-iskart li fih ingredjenti organiċi u komposti kimiċi speċifiċi bħal PAH (Idrokarburi Aromatiċi Poliċikliċi), BTEX (Benżen, Toluwen, Etilbenżen u Ksilen) jew idrokarburi oħrajn. Il-BTEX huma magħmula minn sustanzi kimiċi li jinstabu b'mod naturali, prinċipalment fi prodotti ta' żejt mhux maħdum bħal petrol jew nafta. Il-BTEX jistgħu jidħlu fl-ambjent minn tankijiet tal-ħażna taħt l-art ("underground storage tanks" - UST) li jnixxu, mili żejjed tat-tankijiet tal-ħażna, tixrid ta' karburant minn inċidenti li jinvolvu l-karozzi u mill-miżbliet. Table 4 tippreżenta l-kodiċi(jiet) tad-dikjarazzjonijiet ta' periklu u l-kodiċijiet tal-klassi u tal-kategorija ta' periklu għall-benżen, għat-toluwen, għall-etilbenżen u għall-ksilen. Skont is-CLP, it-Tabella 3: Asterisk (*) tindika klassifikazzjoni minima. Il-klassifikazzjoni tista' tiġi rfinuta aktar abbażi ta' informazzjoni ġdida. Żewġ asterisks (**) jindikaw li l-informazzjoni dwar ir-rotta tal-esponiment mhijiex konklużiva. Tliet asterisks (***) jindikaw li sabiex ma tintilifx informazzjoni mill-klassifikazzjonijiet armonizzati għall-fertilità u l-effetti fuq l-iżvilupp skont id-Direttiva 67/548/KEE, il-klassifikazzjonijiet ġew ikkonvertiti biss għal dawk l-effetti kklassifikati skont dik id-Direttiva. Fir-rigward tal-komposti organiċi, parametri totali bħal PAH, BTEX u idrokarburi (dawn tal-aħħar xi drabi ssir referenza għalihom ukoll bħala "żjut minerali" jew idrokarburi petroliferi totali ("total petroleum hydrocarbons" - TPH) ta' spiss jiġu applikati f'analiżi prattika tal-iskart. Ir-Regolament CLP ma jirrikonoxxix dawn bħala entrati fi grupp li għalihom tista' tiġi assenjata klassifikazzjoni. Il-LoW tispeċifika li "fejn applikabbli, in-noti li ġejjin inklużi fl-Anness VI tar-Regolament (KE) Nru 1272/2008 jista' jitqiesu meta jiġu stabbiliti l-proprjetajiet perikolużi ta' skart: 1.1.3.1. Noti b'rabta mal-identifikazzjoni, il-klassifikazzjoni u t-tikkettar ta' sustanzi: In-noti B, D, F, J, L, M, P, Q, R u U." Rilevanti f'dan ir-rigward huma n-noti M u L. Għalhekk, il-benżo[a]piren jista' jintuża bħala kompost markatur li jirrappreżenta l-PAH għall-karċinoġeniċità għal ċerti entrati tal-qatran tal-faħam. Għall-kodiċi(jiet) tad-dikjarazzjonijiet ta' periklu u għall-kodiċi(jiet) tal-klassi u tal-kategorija ta' periklu tal-benżo[a]piren, jekk jogħġbok irreferi għal Table 5. Aktar informazzjoni dwar l-użu tal-PAH u tal-benżo[a]piren għall-eżempju tal-qatran tal-faħam tista' tinstab fit-Taqsima 1.4.5 hawn taħt. It-taqsima li ġejja tipprovdi gwida ġenerali dwar il-klassifikazzjoni tal-iskart li fih sustanzi li jnaqqsu s-saff tal-ożonu (ODS). Is-sustanzi li jnaqqsu s-saff tal-ożonu kienu u għadhom jintużaw f'ħafna applikazzjonijiet, inklużi r-refriġerazzjoni, il-kundizzjonament tal-arja, l-infiħ tal-fowm, it-tindif tal-komponenti elettroniċi, il-manifattura tas-solventi u bħala komponenti tal-apparat tat-tifi tan-nar. Is-sorsi ewlenin għall-iskart li fih l-ODS li, fil-prattika, jikkawżaw problemi fil-klassifikazzjoni tagħhom, huma l-fowms minn refriġeraturi mormija u l-iskart mill-bini u t-twaqqigħ (pereżempju, skart li fih il-PCB). Hawn taħt qed tiġi ppreżentata lista mhux eżawrjenti ta' entrati ewlenin applikabbli għal skart li fih l-ODS: Jistgħu jkunu applikabbli entrati oħrajn, pereżempju 15 01 10* (ippakkjar li fih ir-residwi ta' sustanzi perikolużi jew li hu kkontaminat bihom) f'każ li l-imballaġġ ikun fih residwi tal-ODS, pereżempju, bottijiet tal-isprej antiki. L-Annessi I (sustanzi kkontrollati) u II (sustanzi ġodda) tar-Regolament (KE) Nru 1005/2009 jipprovdu lista ta' sustanzi li għandhom jiġu kklassifikati bħala ODS u l-potenzjal rispettiv tagħhom li jnaqqsu l-ożonu. L-entrati prinċipalment rilevanti msemmija qabel 14 06 01* u 14 06 02* huma entrati AH. Bħala konsegwenza, l-iskart assenjat b'dawn l-entrati huwa kklassifikat bħala perikoluż mingħajr ebda valutazzjoni ulterjuri (anki jekk ma jurix karatteristiċi perikolużi). Madankollu, il-karatteristiċi perikolużi jkunu jridu jiġu vvalutati, pereżempju, għall-mili ta' nota ta' konsenja. Fil-każ ta' fowms iżolanti antiki użati fil-kostruzzjoni li jista' jkun fihom l-ODS, jeħtieġ li tittieħed deċiżjoni bejn l-entrata MH (17 06 03*) u l-entrata MNH (17 06 04). Għal din id-deċiżjoni bejn entrata MH jew MNH, il-karatteristika perikoluża rilevanti hija HP 14 "Ekotossiku" (ara t-Taqsima 3.14). Minħabba li bħalissa l-approċċ ta' klassifikazzjoni armonizzat għal HP 14 disponibbli fil-livell tal-UE (ara t-Taqsima 3.14) jidħol fis-seħħ fil-5 ta' Lulju 2018, l-approċċi tal-Istati Membri qabel din id-data għandhom jiġu kkunsidrati għall-valutazzjoni tal-iskart li jkun fih l-ODS. L-eżempju li ġej jipprovdi gwida ġenerali dwar il-klassifikazzjoni tal-iskart li fih l-asbestos. L-użu tal-asbestos, inkluż tal-kristotil, prattikament ilu pprojbit kompletament fl-UE mill-2005 (ara l-entrata ta' restrizzjoni nru. 6 fl-Anness XVII tar-Regolament REACH). Madankollu, l-asbestos għadu sustanza ta' tħassib, minħabba li kien hemm għadd ta' użijiet irreġistrati tal-asbestos u għadu jista' jinstab, fost l-oħrajn, f'iżolament, bħala kostitwent tas-siment, bini industrijali, impjanti, djar privati, vapuri, sistemi tat-tkessiħ u tat-tisħin u tagħmir tax-xogħol. Hawn taħt qed tiġi ppreżentata lista mhux eżawrjenti ta' entrati ewlenin applikabbli għal skart li fih l-asbestos: Ta' min jinnota li hemm aktar entrati applikabbli fil-LoW li ma jsemmux litteralment l-asbestos, pereżempju, għal ħamrija kkontaminata li jkun fiha fibri tal-asbestos u skart tat-twaqqigħ ta' bini li jkun fih siment tal-asbestos (17 05 03* u 17 05 04). Għal deċiżjoni bejn entrata MH jew MNH, il-karatteristika perikoluża rilevanti hija HP 7 "Karċinoġeniku". L-asbestos huwa kklassifikat skont ir-Regolament CLP bi klassi ta' periklu "Karċ. 1A" u b'kodiċi tal-kategorija "STOT RE 1" li jikkorrespondi għall-kodiċijiet tad-dikjarazzjoni ta' periklu H350 u H372. Skont l-Anness III tad-WFD (ara l-Anness 3, it-Taqsima 3.7) il-limitu ta' konċentrazzjoni għal H350 huwa 0,1 %. Materjal li jkun fih l-asbestos, pereżempju, folja ta' materjal iżolanti, jiġi kklassifikat taħt il-kodiċi xieraq għal dak l-iskart tal-asbestos. L-Istati Membri jistgħu jipprovdu gwida addizzjonali dwar dan u jistgħu jitolbu li l-asbestos jiġi vvalutat jew ikklassifikat separatament mill-iskart li miegħu jitħallat. Is-CaO (imsejjaħ ukoll ġir jew ġir verġni) jista' jieħu l-forma ta' kristalli mingħajr riħa, boċċi bojod jew griżi fl-abjad, jew trab granulari. Il-lewn tal-materjal kummerċjali jista' jkun jagħti fl-isfar jew fil-kannella minħabba l-kontenut ta' ħadid tiegħu. L-ossidu tal-kalċju u l-idrossidu tal-kalċju jintużaw f'industriji u applikazzjonijiet simili: Huma jintużaw bħala materja prima fil-preparazzjoni ta' ġir klorinat, trab tal-ibbliċjar u melħ tal-kalċju. Jintużaw ukoll bħala aġent li jgħaqqad għall-manifattura ta' diversi prodotti, bħal siment, u materjali oħrajn tal-bini u tal-pavimentar. Jintużaw għat-trattament tal-ilma u għat-trattament ta' effluwenti tal-iskart minn industriji differenti. Jintużaw bħala aġenti ta' purifikazzjoni u newtralizzazzjoni fl-industrija kimika u petrokimika. Volumi kbar ta' ossidu tal-kalċju u idrossidu tal-kalċju jiġu ġġenerati fi proċessi ta' kombustjoni u jistgħu jinstabu fl-irmied li jifdal. Huma involuti f'operazzjonijiet differenti fl-industriji li ġejjin: il-manifattura tal-ħadid u tal-azzar (kif ukoll ta' metalli oħrajn), is-sinteżi tal-ammonijaka, ir-raffinar ta' minerali tal-metall, il-manifattura ta' sustanzi kimiċi fini (pereżempju, prodotti farmaċewtiċi, lubrikanti), l-industrija tal-polpa u tal-karta, il-manifattura tal-ġilda, eċċ. skart minn impjanti tal-enerġija u impjanti ta' kombustjoni oħra (għajr għal 19) Skart mill-industrija tal-ħadid u l-azzar skart mil-manifattura ta' siment, ġir u ġibs u oġġetti u prodotti magħmulin minnhom Jekk jogħġbok irreferi għall-Anness 1, it-Taqsima 1.2.1 hawn fuq sabiex tivverifika liema entrati tas-subkapitoli msemmija fuq issir referenza għalihom bħala entrati ANH, AH, MNH jew MH. Anki jekk il-kontenut ta' CaO tal-gagazza msemmija hawn fuq mill-industrija tal-ħadid u l-azzar ikun 'il fuq mil-limitu ta' konċentrazzjoni kif stipulat fl-Anness III tad-WFD, l-iskart għandu jiġi kklassifikat bħala mhux perikoluż, sakemm Stat Membru ma japplikax l-Artikolu 7 tad-WFD (ara l-Kapitolu 2, il-Kaxxa 2). Għal deċiżjoni bejn entrata MH jew MNH, il-karatteristiċi perikolużi rilevanti huma HP 4 "Irritanti – irritazzjoni tal-ġilda u ħsara fl-għajnejn" u HP 5 "Tossiċità Speċifika għal Organu ta' Mira (STOT) / Tossiċità mill-Aspirazzjoni". Il-limiti ta' konċentrazzjoni korrispondenti huma stipulati fl-Anness III tad-WFD (ara l-Anness 3.4 u 3.5) u huma murija wkoll fi Table 6. Jekk jogħġbok innota li Table 6 hija bbażata fuq il-kodiċijiet ta' dikjarazzjoni ta' periklu assenjati għall-ossidu tal-kalċju u għall-idrossidu tal-kalċju u li ttieħdu minn awtoklassifikazzjonijiet. F'każ li l-applikabbiltà ta' dawn il-kodiċijiet ta' dikjarazzjoni ta' periklu tkun tista' tiġi vvalidata bl-użu ta' informazzjoni addizzjonali (pereżempju, informazzjoni mill-proċess tal-ġenerazzjoni tal-iskart), il-konsegwenza tkun: l-iskart għandu jiġi kklassifikat bħala perikoluż skont HP 4. Barra minn hekk: l-iskart għandu jiġi kklassifikat bħala perikoluż skont HP 5. F'konformità mal-ewwel inċiż tal-Anness tal-LoW, jekk l-ittestjar tal-metodi tal-applikazzjoni tal-iskart (annimal mhux vertebrat) ipprovduti fir-Regolament dwar il-Metodi ta' Ttestjar jiżvela li l-iskart inkwistjoni ma jurix dawn il-karatteristiċi perikolużi, ir-riżultati tat-test għandhom jipprevalu. Jekk jogħġbok irreferi għall-Anness 3.4 u 3.5 għal aktar informazzjoni. L-eżempju li ġej jipprovdi gwida ġenerali dwar il-klassifikazzjoni tal-iskart li fih il-qatran tal-faħam. Il-maġġoranza tal-qatran tal-faħam tiġi ddistillata sabiex jiġu manifatturati prodotti raffinati, inklużi kreożot, żift tal-qatran tal-faħam, naftalen mhux raffinat u żjut tal-antraċen. Xi qatran tal-faħam mhux raffinat jintuża bħala karburant għall-fran tal-blast fl-industrija tal-azzar, minħabba d-disponibbiltà għolja u l-valur kalorifiku gross tiegħu. Fl-industrija tal-produzzjoni u l-ipproċessar tal-aluminju u l-alumina, il-qatran tal-faħam jintuża f'diversi passi tal-proċess, b'mod partikolari fil-manifattura tal-anodi. Aktar applikazzjonijiet jinstabu fis-setturi wiesgħa tal-kostruzzjoni u f'diversi industriji relatati mal-faħam. Hawn taħt qed tiġi ppreżentata lista mhux eżawrjenti ta' entrati ewlenin applikabbli għal skart li fih il-qatran tal-faħam: Il-perikli potenzjali ta' skart li fih qatran tal-faħam jiddependu fuq il-livell ta' PAHs, li huma magħrufa li għandhom effetti karċinoġeniċi (għoljin għall-qatran tal-faħam, pjuttost baxxi fil-bitum). B'hekk, jekk jogħġbok irreferi wkoll għat-Taqsima 1.4.1. l-użu ta' markatur tal-PAH flimkien mal-użu ta' lampa tal-UV; żebgħa bl-isprej abjad; iż-żieda ta' qatra ta' klorur tal-metilen. Meta wieħed minn dawn it-testijiet jagħti riżultat pożittiv, huwa preżunt li l-materjal fih il-qatran u, għalhekk, huwa perikoluż, sakemm id-detentur tal-fluss ta' skart ma jkunx jista' juri li l-konċentrazzjoni ta' PAHs hija taħt il-livelli limiti speċifikati fl-Anness III tad-WFD sabiex ikun jista' jiġi kklassifikat bħala mhux perikoluż. Madankollu, il-klassifikazzjoni bħala (mhux) perikoluż ma għandhiex issir esklussivament fuq il-bażi tal-preżenza ta' PAHs, iżda għandha tqis is-sustanzi kollha preżenti fil-fluss ta' skart. Il-qatran tal-faħam u d-distillati tiegħu (pereżempju żjut tal-qatran) potenzjalment juru karatteristiċi karċinoġeniċi. Jekk il-konċentrazzjoni ta' tali materjali tkun 0,1 % jew ogħla, l-iskart ikollu l-karatteristika perikoluża HP 7 karċinoġeniku (ara t-Taqsima 3.7). L-eżempju li ġej jipprovdi gwida ġenerali dwar il-klassifikazzjoni tal-iskart li fih metalli u ligi. L-iskart tal-metall jinħoloq f'diversi setturi bħad-WEEE, l-ELV, il-bini u t-twaqqigħ u diversi użijiet industrijali. Għalkemm l-entrati 17 04 01 - 17 04 09* jirreferu speċifikament għal metalli separati, huwa biss l-iskart mill-bini u t-twaqqigħ li għandu jiġi assenjat b'dawk l-entrati. Sakemm l-iskart rispettiv ma jkunx ikkontaminat bi kwalunkwe sustanza perikoluża (kontaminazzjoni esterna, pereżempju żebgħa) mhux assoċjata mal-metall jew mal-liga nnifishom, l-entrati MNH 17 04 01 – 17 04 07 jistgħu jiġu assenjati skont il-kompożizzjoni metallika tal-iskart. Inkella, tkun applikabbli l-entrata mera perikoluża 17 04 09*. Jekk l-iskart inkwistjoni ma jirriżultax mill-bini u t-twaqqigħ, ikunu applikabbli kapitoli oħrajn tal-LoW, pereżempju, fil-każ ta' skart tal-metall minn trattament tal-uċuħ tal-metalli, japplika s-subkapitolu 12 01 (skart mill-iffurmar u t-trattament fiżiku u mekkaniku tal-uċuħ tal-metalli u plastik). Fi kwalunkwe każ, l-aktar entrata tal-LoW xierqa għandha tiġi assenjata skont l-ordni ta' preċedenza kif deskritta fit-Taqsima 1.2. Bħala konsegwenza, l-iskart tal-metall mill-impjanti għall-immaniġġjar tal-iskart ma jistax jiġi assenjat għal entrati tal-kapitolu 17 tal-LoW, iżda jista' jiġi assenjat, fost l-oħrajn, għall-entrati eżemplari li ġejjin: Barra minn hekk, jeżistu entrati mhux perikolużi speċifiċi għall-metalli fil-Kapitolu 15 (skart mill-ippakkjar) u fil-Kapitolu 20 (skart muniċipali) tal-LoW. Fil-LoW, il-ligi tal-metall pur huma speċifikament eżentati mill-klassifikazzjoni bħala perikolużi: Barra minn hekk, jenħtieġ li tingħata attenzjoni speċjali sabiex jiġi evitat li r-ruttam tal-metalli jiġi kklassifikat ħażin bħala skart. Ir-Regolament tal-Kunsill (UE) Nru 333/2011 jistabbilixxi l-kriterji li jiddeterminaw meta ċerti tipi ta' ruttam tal-metall (ruttam ta' ħadid, azzar u aluminju) għandhom jieqfu jitqiesu bħala skart. Teżisti leġiżlazzjoni simili għar-ruttam tar-ram (ir-Regolament tal-Kummissjoni (UE) Nru 715/2013). L-operaturi jistgħu jiddeċiedu volontarjament jekk iridux jagħmlu użu minn dan l-istatus ta' tmiem tal-istadju tal-iskart għar-ruttam tal-metall li jissodisfa l-kriterji rispettivi. Jekk jissodisfaw il-kriterji rilevanti, il-metalli/ligi ma jkunux jistgħu jitqiesu bħala skart kif definit skont id-WFD u l-klassifikazzjoni skont din in-nota ta' gwida teknika ma tkunx applikabbli. Fil-każ ta' metalli massivi, mhuwiex probabbli li jintużaw entrati perikolużi, sakemm ma tkunx teżisti indikazzjoni sostanzjali li l-frazzjonijiet tal-metall ġew ikkontaminati b'sustanzi perikolużi mhux tal-metall matul il-proċess tat-trattament b'mod li l-iskart juri karatteristiċi perikolużi. Huma biss il-ligi fil-forma massiva tagħhom li huma speċifikament elenkati bħala perikolużi, jew dawk li huma kkontaminati b'sustanzi perikolużi mhux tal-metall li jenħtieġ li jiġu ttrattati bħala perikolużi. Skont il-Gwida tar-Renju Unit, l-unika "liga" speċifikament elenkata fil-LoW u assenjata għal entrata AH hija: Jekk jogħġbok innota li l-flow charts għall-valutazzjoni tal-karatteristiċi perikolużi kif murija fl-Anness 3 ma jfakkrux speċifikament li l-limiti ta' konċentrazzjoni definiti fl-Anness III tad-WFD ma japplikawx għal-ligi ta' metall pur fil-forma massiva tagħhom. L-eżempju li ġej jipprovdi gwida ġenerali dwar il-klassifikazzjoni tal-iskart li fih perossidi organiċi. Ir-Regolament CLP jiddefinixxi l-perossidi organiċi fl-Anness I, it-Taqsima 2.15: L-industriji tal-plastik u tal-gomma huma utenti importanti tal-perossidi organiċi. Il-perossidi organiċi u t-taħlitiet li fihom perossidi organiċi jintużaw, pereżempju, bħala aċċeleraturi, attivaturi, katalisti, aġenti li jipprovokaw retikolazzjoni, aġenti solidifikanti, aġenti tat-twebbis, inizjaturi u promoturi. Applikazzjonijiet oħrajn jistgħu jkunu l-użu bħala aġenti għall-ibbliċjar (pereżempju, ibbliċjar tad-dqiq), bħala ingredjenti farmaċewtiċi attivi u bħala sinerġizzanti ta' ritardanti tal-fjammi. Hemm ħafna entrati fejn jista' jiġi allokat skart li jkun fih perossidi organiċi. Hawn taħt qed tiġi ppreżentata lista mhux eżawrjenti ta' entrati applikabbli: L-entrati kollha msemmija hawn fuq huma entrati perikolużi assoluti, li jfisser li ma hija meħtieġa ebda valutazzjoni dwar il-karatteristiċi perikolużi sabiex jiġi stabbilit jekk l-iskart għandux jiġi kklassifikat bħala perikoluż jekk waħda minn dawn l-entrati tiġi assenjata għal skart li fih perossidi organiċi. Madankollu, il-valutazzjoni tal-karatteristiċi perikolużi xorta se tkun meħtieġa, pereżempju għall-mili ta' nota ta' konsenja. Għal deċiżjoni bejn l-entrata MH u l-entrata MNH fil-qasam tal-perossidi organiċi, il-karatteristiċi perikolużi HP 1 u HP 3 huma l-aktar rilevanti. Fid-determinazzjoni ta' HP 1 "Splussiv" (l-Anness 3, it-Taqsima 3.1), jeħtieġ li jiġu kkunsidrati l-valuri ta' limitu għall-perossidi organiċi. Skart li jkun fih perossidi organiċi kklassifikati bi klassi tad-dikjarazzjoni ta' periklu H240 jew H241 għandu jiġi vvalutat għal HP 1, sakemm ma jkunux veri d-dikjarazzjonijiet li ġejjin: Ma hija preżenti ebda sustanza perikoluża oħra assenjata l-kodiċijiet tad-dikjarazzjonijiet ta' periklu elenkati fi Table 8 (ara l-Anness 3, it-Taqsima 3.1), u Jiġi ssodisfat wieħed miż-żewġ kriterji li ġejjin: ni: l-għadd ta' gruppi tal-perossiġenu għal kull molekula ta' perossidu organiku i. ci: il-konċentrazzjoni (massa %) ta' perossidu organiku i fl-iskart. mi: il-massa molekulari (fi grammi) tal-perossidu organiku i. "Σ" tfisser li jekk skart ikun fih aktar minn perossidu organiku wieħed, l-ossiġenu disponibbli minn kull wieħed jiżdied flimkien. Dan jinkludi l-perossidi organiċi kollha u mhuwiex ristrett għal dawk ikklassifikati bħala H240 jew H241. Il-perossidi organiċi għandhom jiġu kkunsidrati speċifikament fid-determinazzjoni ta' HP 3 "Jieħu n-nar". Skart li jkun fih sustanzi awtoreattivi jew perossidi organiċi kklassifikati bħala H240 jew H241 jista' jkollu l-karatteristika perikoluża HP 3 "Jieħu n-nar" bħala riżultat tal-valutazzjoni tal-HP 1 "Splussiv" li tikklassifika l-iskart kollu kemm hu bħala H242. Jekk jogħġbok irreferi għat-Taqsima 3.3 għal informazzjoni addizzjonali. L-eżempju li ġej jipprovdi gwida ġenerali dwar il-klassifikazzjoni tal-iskart tal-gomma. L-iskart tal-gomma huwa prinċipalment prodotti li ma għadhomx jintużaw mill-użu ta' tajers u prodotti tal-gomma ġenerali. Hawn taħt qed tiġi ppreżentata lista mhux eżawrjenti ta' entrati ewlenin applikabbli għal skart li fih gomma u tajers (kif ukoll skart organiku ieħor): Il-maġġoranza tal-iskart tal-gomma huwa allokat għal entrati ANH. Il-kodiċi tal-iskart 16 03 06 huwa entrata MNH għall-entrata MH 16 03 05* (skart organiku li fih sustanzi perikolużi) taħt il-kapitolu 16 (skart mhux speċifikat b'mod ieħor fil-lista) u s-subkapitolu 16 03 (gruppi ta' prodotti barra mill-ispeċifikazzjoni u prodotti mhux użati). Din l-entrata perikoluża tista' tintuża għal prodotti tal-gomma mhux użati bi żjut jew solventi jew għal gruppi ta' prodotti tal-gomma barra mill-ispeċifikazzjoni li huma kkontaminati, pereżempju, bi żjut jew solventi. Bħala l-aħħar rimedju, l-iskart tal-gomma mill-MFSU ta' plastik, gomma sintetika u fibri magħmula mill-bniedem jista' jiġi allokat għall-kodiċi tal-iskart 07 02 99. L-eżempju li ġej jipprovdi gwida ġenerali dwar il-klassifikazzjoni tal-iskart tal-plastik. Hawn taħt qed tiġi ppreżentata lista mhux eżawrjenti ta' entrati ewlenin applikabbli għal skart li fih il-plastik: Entrati li (jista' jkun) fihom plastik, iżda li ma jirreferux espliċitament għall-plastik, bħal: Entrati li (jista' jkun) fihom plastik, iżda li ma jirreferux espliċitament għall-plastik, bħal: Minbarra s-setturi msemmija hawn fuq, jistgħu jinstabu aktar entrati għall-plastik fil-kapitoli differenti tal-LoW. Xi eżempji huma: Skart tal-plastik speċifiku li jista' jiġi allokat għal entrata mera jista' jkun perikoluż jew minħabba l-addittivi li jkun fih jew inkella minħabba li l-iskart ikun ikkontaminat b'sustanzi perikolużi, pereżempju, żjut jew solventi. Innota li l-kodiċi tal-iskart 15 01 10* jista' jkun perikoluż jew minħabba li (1) l-ippakkjar ikun perikoluż jekk ikun fih residwi (ġeneralment mhux tal-plastik) ta' sustanzi perikolużi JEW minħabba li (2) l-materjal tal-plastik innifsu (li l-ippakkjar tiegħu jiġi manifatturat) ikun fih sustanzi perikolużi (ara wkoll l-eżempju dwar l-iskart mill-ippakkjar fit-Taqsima 1.3.1 hawn fuq). L-eżempju li ġej jipprovdi gwida ġenerali dwar il-klassifikazzjoni tal-iskart li fih il-POPs. Il-Pollutanti Organiċi Persistenti (POPs) huma sustanzi kimiċi organiċi. Huma jkollhom kombinazzjoni partikolari ta' karatteristiċi fiżiċi u kimiċi tali li, ladarba jiġu rilaxxati fl-ambjent, jippersistu għal perjodi twal ta' żmien, jiġu distribwiti b'mod wiesa' madwar l-ambjent kollu, jakkumulaw fit-tessut xaħmi ta' organiżmi ħajjin, inklużi l-bnedmin, u jkunu tossiċi kemm għall-bnedmin kif ukoll għall-organiżmi selvaġġi. Il-POPs huma grupp ta' sustanzi differenti jew gruppi ta' sustanzi b'oriġini differenti. Ħafna POPs huma jew kienu pestiċidi jew sustanzi kimiċi industrijali prodotti intenzjonalment, li ntużaw għal diversi applikazzjonijiet tekniċi jew agrikoli. POPs oħrajn jiġu prodotti b'mod mhux intenzjonali bħala prodott sekondarju, pereżempju, matul il-proċessi tal-manifattura jew tal-inċinerazzjoni. Il-Konvenzjoni ta' Stokkolma dwar Materjal Organiku Persistenti li Jniġġes u l-Protokoll għall-Konvenzjoni reġjonali tal-UNECE fuq it-Tniġġis tal-Arja Transkonfi fuq Distanza Kbira (CLRTAP) huma strumenti internazzjonali, li l-listi ta' sustanzi POP tagħhom jiġu emendati kontinwament. Hekk kif sustanzi/gruppi ta' sustanzi ġodda jiġu kklassifikati fil-Konvenzjoni bħala POPs, huma sussegwentement jiġu inklużi fir-Regolament POP. Dispożizzjonijiet speċifiċi relatati mal-iskart għall-POPs huma stabbiliti skont ir-Regolament POP imsemmi qabel. Skont l-Artikolu 7, l-iskart li jikkonsisti f'POPs, li fih POPs jew li huwa kkontaminat bihom 'il fuq minn valuri ta' limitu speċifiċi (il-limitu ta' konċentrazzjoni msemmi fl-Artikolu 7(4)(a) – l-hekk imsejjaħ "valur ta' limitu b'kontenut baxx ta' POP"), irid jintrema jew jiġi rkuprat, mingħajr dewmien żejjed u f'konformità mad-dispożizzjonijiet stipulati fir-Regolament POP b'tali mod li jiġi żgurat li l-kontenut ta' POP jinqered jew jiġi ttrasformat b'mod irriversibbli sabiex b'hekk l-iskart u r-rilaxxi li jifdal ma jurux il-karatteristiċi ta' POPs. L-operazzjonijiet ta' rimi jew irkupru li jistgħu jwasslu għal irkupru, riċiklaġġ, reklamazzjoni jew użu mill-ġdid tal-POPs huma pprojbiti. Skont il-LoW, dan li ġej japplika fil-każ ta' entrati mera: B'hekk, l-iskart li fih il-POPs imsemmija fil-LoW (il-punt 2, l-inċiż 3) f'konċentrazzjonijiet li jaqbżu l-valuri ta' limitu stabbiliti fir-Regolament POP (ara Table 7) għandu jiġi kklassifikat bħala perikoluż. Għall-iskart li fih POPs oħrajn, jenħtieġ li l-perikolożità tiġi vvalutata wara li jiġu applikati l-limiti ta' konċentrazzjoni inklużi fl-Anness III tad-WFD. L-iskart li jaqa' taħt l-obbligi tal-Artikolu 7 tar-Regolament POP minħabba li fih POPs f'konċentrazzjonijiet li jaqbżu l-limitu baxx ta' kontenut ta' POP mhux bilfors huwa skart perikoluż. Pereżempju, skart li fih pentaBDE (użu storiku ewlieni f'fowm PUR flessibbli għal applikazzjonijiet awtomobilistiċi u tat-tapizzerija) f'konċentrazzjoni ta' 5 % għandu jiġi ttrattat skont l-Artikolu 7 tar-Regolament POP (limitu ta' konċentrazzjoni ta' 0,1 % għas-somma ta' POP-BDEs) iżda mhuwiex skart perikoluż (valur ta' limitu ta' 10 % għall-pentaBDE). Innota li l-obbligi kollha għall-produtturi jew għad-detenturi tal-iskart li jirriżulta mir-Regolament POP għandhom jiġu ssodisfati indipendentement minn jekk il-klassifikazzjoni tal-iskart skont il-LoW twassalx sabiex l-iskart jitqies bħala perikoluż jew le. Jekk jogħġbok innota li, għall-iskart li huwa kklassifikat biss bħala perikoluż minħabba l-kontenut ta' POP tiegħu, jista' jkun diffiċli li jiġu kkompletati n-noti ta' konsenja minħabba li, ġeneralment, il-karatteristiċi perikolużi HP 1 sa 15 għandhom jiġu rreġistrati u rrapportati. Il-komponenti perikolużi mit-tagħmir elettriku u elettroniku jista' jinkludi akkumulaturi u batteriji msemmija f'16 06 u mmarkati bħala perikolużi; swiċċijiet tal-merkurju, ħġieġ minn tubi ta' raġġi katodiċi u ħġieġ attivat ieħor, eċċ. Ladarba jiġi analizzat liema sustanzi huma preżenti fl-iskart inkwistjoni, ikun meħtieġ li jiġi analizzat jekk is-sustanzi identifikati humiex sustanzi perikolużi u kif għandha tiġi stabbilita l-klassifikazzjoni kimika tagħhom. L-Anness 2 jipprovdi gwida kemm dwar l-eżaminazzjoni ta' jekk is-sustanzi identifikati humiex sustanzi perikolużi kif ukoll dwar il-klassifikazzjoni tagħhom. Huwa jiddeskrivi wkoll is-sorsi ta' data li jipprovdu informazzjoni rilevanti għal dan l-iskop. Is-sorsi ta' data ewlenin huma murija fi Figure 5. Issir referenza għall-kapitolu rispettiv ta' dan id-dokument (il-kaxxa griża) u għas-sors uffiċjali (il-kaxxa blu). Aktar spjegazzjonijiet dwar is-sorsi ta' data, inkluża informazzjoni dwar il-preċedenza tagħhom, huma mogħtija fil-paragrafi rispettivi ta' hawn taħt. F'ħafna okkażjonijiet, il-kriterju deċiżiv għall-assenjazzjoni ta' entrati MH jew MNH huwa l-preżenza ta' "ustanzi perikolużi" skont il-kriterji tal-HP u l-limiti stabbiliti relatati li jinsabu fl-Anness III tad-WFD (ikkonsulta fid-dettall l-Anness 3 ta' dan id-dokument). Ir-Regolament CLP tal-UE jipprovdi l-kriterji sabiex jiġu vvalutati l-perikli fiżiċi, ambjentali u għas-saħħa tal-bniedem tas-sustanzi. Sustanza perikoluża hija sustanza li tiġi assenjata kodiċi ta' dikjarazzjoni ta' periklu meta tiġi kklassifikata bl-użu tar-Regolament CLP. L-informazzjoni dwar liema kodiċijiet tad-dikjarazzjonijiet ta' periklu huma assenjati għal liema sustanzi tista' tinkiseb minn klassifikazzjonijiet armonizzati u, meta dawn ma jkunux disponibbli, parzjalment ukoll minn awtoklassifikazzjonijiet (użati taħt ir-responsabbiltà tal-operatur u soġġetti għall-iskrutinju tal-awtoritajiet kompetenti, minħabba li l-awtoklassifikazzjonijiet mhumiex armonizzati) kif deskritti fit-taqsimiet li ġejjin. Xi sustanzi jiġu kklassifikati "uffiċjalment" permezz ta' deċiżjoni formali fil-livell tal-UE. Dawn issir referenza għalihom bħala "klassifikazzjonijiet armonizzati" u huma elenkati fit-Tabella 3 tal-Parti 3 tal-Anness VI tar-Regolament CLP. Klassifikazzjoni armonizzata tipprovdi informazzjoni dwar il-klassifikazzjoni u t-tikkettar kimiċi ta' sustanza: Kodiċi tad-dikjarazzjoni ta' periklu Il-kodiċi assenjat għall-klassi u l-kategorija ta' periklu. Pereżempju, karċinoġenu jista' jkun "H350" jew "H351". Klassi ta' periklu In-natura tal-periklu. Pereżempju, karċinoġenu huwa "Karċ." Kategorija ta' periklu Subkategorija tal-klassi ta' periklu li tiddeskrivi s-severità tal-periklu. Pereżempju, karċinoġenu jista' jkun "1A", "1B" jew "2". Il-klassijiet u l-kategoriji ta' perikli ppreżentati fit-Tabella 3 tal-Parti 3 tal-Anness VI tar-Regolament CLP jieħdu preċedenza legali fuq is-sorsi ta' informazzjoni l-oħrajn kollha dwar dawk il-klassijiet u l-kategoriji ta' perikli u jridu jintużaw għall-klassifikazzjoni. Innota li klassifikazzjoni armonizzata tista' tkun inkompleta meta tkun tkopri biss il-klassijiet u l-kategoriji ta' perikli elenkati. Għal informazzjoni dwar it-terminoloġija, jekk jogħġbok irreferi għall-Gwida tal-ECHA dwar ic-CLP. It-Tabella 3 tal-Parti 3 tal-Anness VI tar-Regolament CLP tiġi aġġornata regolarment permezz ta' adattamenti għall-progress tekniku (ATPs). Hija fiha żewġ tipi ta' klassifikazzjonijiet armonizzati: klassifikazzjonijiet armonizzati għal sustanzi speċifiċi (bħal pereżempju "kromat taċ-ċomb"), u grupp ta' klassifikazzjonijiet armonizzati (bħal pereżempju "komposti taċ-ċomb"). Il-klassifikazzjonijiet armonizzati jistgħu jinstabu fl-Inventarju tal-Klassifikazzjoni u t-Tikkettar (C&L) miżmum mill-Aġenzija Ewropea għas-Sustanzi Kimiċi (ECHA) (ara t-Taqsima 2.1.3). F'każ li tkun teżisti klassifikazzjoni armonizzata għal sustanza speċifika, jenħtieġ li din il-klassifikazzjoni tipprevali fuq il-grupp ta' klassifikazzjonijiet armonizzati. Il-manifatturi, l-importaturi u l-utenti downstream tas-sustanzi huma obbligati li jwettqu awtoklassifikazzjoni skont ir-Regolament CLP (kif mitlub mis-CLP u wkoll fil-qafas tar-reġistrazzjoni tas-sustanzi skont REACH), kif stabbilit permezz tal-applikazzjoni tal-kriterji ta' klassifikazzjoni tas-CLP. Jista' jkun hemm bosta klassifikazzjonijiet għall-istess sustanza minħabba: il-kompożizzjoni, il-forma jew l-istat fiżiku differenti tas-sustanza mqiegħda fis-suq; manifattur jew produttur jidentifika informazzjoni insuffiċjenti sabiex jivvaluta dik il-klassi jew kategorija ta' periklu (li huma jirrapportaw bħala "nuqqas ta' data", "inkonklużiva", jew "konklużiva iżda mhux suffiċjenti għall-klassifikazzjoni"); il-manifattur, l-importatur jew l-utent downstream ikollu aċċess, jew ikun iġġenera, data differenti jew addizzjonali. L-awtoklassifikazzjonijiet jistgħu jintużaw sabiex jidentifikaw liema klassijiet u kategoriji ta' periklu ġew identifikati diġà minn notifikaturi oħrajn bħala li jmorru lil hinn mill-klassifikazzjoni armonizzata u għandhom iservu bħala bażi ta' informazzjoni ġenerali. Huwa rrakkomandat li jiġu vverifikati b'mod partikolari dawk l-awtoklassifikazzjonijiet li juru l-akbar għadd ta' notifikaturi. Qegħdin isiru sforzi kontinwi sabiex in-notifikaturi jaqblu fuq l-awtoklassifikazzjonijiet. Madankollu, jekk ma jkun hemm ebda klassifikazzjoni armonizzata disponibbli u jkunu disponibbli biss l-awtoklassifikazzjonijiet għas-sustanzi inkwistjoni, id-detentur tal-iskart għandu jagħmel kull sforz possibbli sabiex jassenja klassifikazzjoni, abbażi tal-awtoklassifikazzjonijiet ippubblikati fl-inventarju C&L u wara li jieħu nota partikolari tal-klassifikazzjoni trażmessa permezz tal-SDS tas-sustanza jew tat-taħlita rilevanti lill-operatur li jiġġenera l-iskart. Barra minn hekk, l-Inventarju C&L huwa tradott fil-lingwi kollha tal-UE. Madankollu, għandu jiġi nnotat li l-Inventarju C&L huwa soġġett għal bidliet regolari fil-kontenut u l-kontenut għandu jiġi kkunsidrat b'kawtela (pereżempju, il-konverġenza tal-klassifikazzjonijiet għal kull sustanza hija ħidma stabbli li għadha għaddejja fl-Inventarju C&L). Jekk jogħġbok sib hawn taħt l-entrata armonizzata eżemplari ta' "kromat taċ-ċomb" (Numru CAS 7758-97-6) kif tidher fl-Inventarju C&L. Kif muri fi Figure 6, "kromat taċ-ċomb" huwa kklassifikat bħala: Karċ. Sabiex jiġi vvalutat jekk l-iskart inkwistjoni jurix karatteristiċi perikolużi (ara l-Kapitolu 3.2.2 u l-Anness 3) minħabba l-kontenut tiegħu tas-sustanza perikoluża "kromat taċ-ċomb", għandha tiġi kkunsidrata l-informazzjoni dwar il-klassi ta' periklu, il-kategorija ta' periklu u l-kodiċijiet tad-dikjarazzjoni ta' periklu ta' "kromat taċ-ċomb". Għal sustanzi u taħlitiet li huma kklassifikati bħala perikolużi skont is-CLP, kif ukoll għat-taħlitiet mhux ikklassifikati li fihom sustanzi perikolużi 'l fuq minn ċerti limiti stabbiliti, għandha tiġi pprovduta SDS mill-fornitur. L-SDS għandhom jissodisfaw ċerti rekwiżiti u jikkonformaw ma' format definit fl-Artikolu 31 tar-Regolament REACH u jridu jinkludu informazzjoni: dwar il-klassifikazzjoni tas-sustanza jew tat-taħlita f'konformità mat-Titolu II tar-Regolament CLP (it-taqsima 2 tal-SDS); din tista' tkun klassifikazzjoni armonizzata jew awtoklassifikazzjoni (ara t-Taqsima 2.1); dwar il-kompożizzjoni / l-ingredjenti (it-taqsima 3 tal-SDS); dwar "kunsiderazzjonijiet ta' rimi" (it-taqsima 13 tal-SDS); dwar xenarji ta' esponiment (fl-Anness). B'din l-informazzjoni disponibbli, l-SDS tista' tkun għodda ta' informazzjoni utli għall-passi ta' valutazzjoni ulterjuri li għandhom jitwettqu matul il-klassifikazzjoni skont il-LoW ladarba prodott partikolari jkun sar skart. Innota li f'każ li l-prodott li jsir skart ikun taħlita ta' żewġ sustanzi jew aktar (pereżempju, reċipjent ta' verniċ), l-informazzjoni tal-klassifikazzjoni għat-taħlitiet hija sors siewi ta' informazzjoni b'mod ġenerali u, it-tieni nett, iridu jintużaw il-klassifikazzjonijiet tas-sustanzi komponenti individwali, minflok il-klassifikazzjoni kimika ġenerali tat-taħlita. It-Taqsima 3 ta' SDS għat-taħlitiet tipprovdi l-klassifikazzjonijiet skont is-CLP għall-kostitwenti perikolużi individwali tat-taħlita. Din l-informazzjoni tista' tiġi vvalidata jew ikkomplementata permezz ta' tfittxija fl-inventarju C&L (ara t-Taqsima 2.1.3). Innota li għas-sustanzi u t-taħlitiet li għalihom SDS mhijiex obbligatorja, kif ukoll fil-każ ta' oġġetti, jistgħu jkunu disponibbli skedi volontarji ta' informazzjoni dwar il-prodott li ma jkunux konformi ma' SDS iżda li jistgħu jipprovdu informazzjoni dwar il-kompożizzjoni u l-prattiki tar-rimi rrakkomandati. Huma rrakkomandati kontrolli addizzjonali fejn: l-informazzjoni pprovduta tista' tkun skaduta (prodott jintrema żmien konsiderevoli wara li jkun ġie fornut l-aħħar); ikun hemm raġuni sabiex jitwemmen li l-informazzjoni mhijiex kompluta, adegwata jew preċiża; l-informazzjoni dwar il-proċess tal-ġenerazzjoni tal-iskart tissuġġerixxi li fl-iskart jista' jkun hemm sustanzi addizzjonali (pereżempju kontaminanti) li ma jkunux koperti minn SDS. Minbarra s-sorsi ta' informazzjoni ppreżentati fil-kapitoli preċedenti, tista' teżisti letteratura utli oħra dwar il-preżenza u l-kontenut ta' sustanzi potenzjalment preżenti fl-iskart. Id-deċiżjoni dwar liema sors jista' jiġi kkonsultat trid tittieħed fuq bażi ta' każ b'każ. B'mod ġenerali, eżempji potenzjali huma: Il-manwali tal-proċess industrijali; In-notebooks settorjali tal-Aġenzija għall-Protezzjoni tal-Ambjent tal-Istati Uniti; Informazzjoni dwar il-proċessi u s-sustanzi mill-produttur tal-iskart (deskrizzjonijiet tal-proċess); L-Anness III tad-WFD jiddefinixxi HP1 "Splussiv" bħala: Fir-rigward tal-HP 1, huwa importanti li jiġi nnotat li l-kamp ta' applikazzjoni tad-WFD jeskludi l-"iskart ta' splussivi dekummissjonati" (ara t-Taqsima 3.1.1). B'hekk, huwa rrakkomandat li ssir verifika dwar jekk l-iskart rilevanti inkwistjoni huwiex qabelxejn soġġett għar-regoli tad-WFD u tal-LoW. L-iskart li jkun fih sustanzi li huma kklassifikati b'kodiċijiet ta' klassi u kategorija ta' periklu u ta' dikjarazzjoni ta' periklu fi Table 8 jista' jiġi ttestjat sabiex jintwera jekk huwa jurix dik il-karatteristika perikoluża jew le. Inkella, skart li jkun fih dawk is-sustanzi jista' sempliċiment jiġi preżunt li huwa perikoluż skont HP 1. Meta prodott li jkun sar skart ikun magħruf li huwa splussiv, jenħtieġ li huwa jitqies ukoll bħala HP 1. Skart li jkun fih sustanza kklassifikata bħala H240 jew H241 għandu jiġi kkunsidrat għal HP 3 "jieħu n-nar" meta l-iskart ma jkunx perikoluż skont HP 1. Il-Parti A tal-Anness tar-Regolament dwar il-Metodi ta' Ttestjar tipprovdi l-metodu ta' ttestjar li ġej, li jista' jiġi kkunsidrat fil-valutazzjoni ta' HP 1 "Splussiv": Karatteristiċi Splussivi Jenħtieġ li l-iskart li fih is-sustanzi elenkati fi Table 8 jiġi ttestjat għall-karatteristiċi splussivi f'konformità mal-Gwida tal-ECHA dwar is-CLP. Fil-Gwida tal-ECHA dwar is-CLP hemm taqsimiet separati għall-ittestjar ta' taħlitiet li fihom: perossidi organiċi sustanzi u taħlitiet awtoreattivi Ir-Regolament CLP jikklassifika s-sustanzi u t-taħlitiet awtoreattivi f'waħda mis-seba' kategoriji ta' "tipi A sa G", ara l-Gwida tal-ECHA dwar is-CLP. Skart li jkun fih perossidu organiku jew sustanza awtoreattiva, fejn l-iskart ikun ikklassifikat permezz ta' ttestjar bħala tat-Tip A (H240) jew tat-Tip B (H241), juri HP 1. Meta dan ma jkunx il-każ, skart ikklassifikat bħala tat-Tip C, D, E jew F (H242) juri HP 3. Skart li jkun fih sustanza oħra elenkata fi Table 8, fejn l-iskart ikun ikklassifikat permezz ta' ttestjar bħala Splussiv Mhux Stabbli (H200), Diviżjoni 1.1(H201), 1.2(H202), 1.3(H203) jew 1.4(H204), juri HP 1. Eżempju dettaljat għal valutazzjoni ta' perossidi organiċi skont HP 1 jinsab fl-Anness 1, it-Taqsima 1.4.7. L-Anness III tad-WFD jiddefinixxi HP 2 "Ossidanti" bħala: L-iskart li jkun fih sustanzi li huma kklassifikati bil-kodiċijiet tal-klassi u tal-kategorija ta' periklu u ta' dikjarazzjoni ta' periklu fi Table 9 jista' jiġi ttestjat sabiex jintwera jekk huwa jurix dik il-karatteristika perikoluża jew le. Inkella, skart li jkun fih dawk is-sustanzi jista' sempliċiment jiġi preżunt li huwa perikoluż skont HP 2. l-iskart ikun fih biss waħda minn dawn is-sustanzi; dik is-sustanza tiġi assenjata limitu ta' konċentrazzjoni speċifiku fit-Tabella 3 tal-Parti 3 tal-Anness VI tas-CLP. Għandu jiġi nnotat li ma hemm ebda limitu ta' konċentrazzjoni ġeneriku applikabbli għal din il-klassi ta' periklu; dik is-sustanza tkun preżenti fl-iskart taħt dak il-limitu; jista' jiġi preżunt li l-iskart mhuwiex perikoluż skont HP 2. Meta skart ikun fih sustanza assenjata H270, huwa possibbli li jiġi kkalkolat jekk l-iskart jurix HP 2 jew le. Il-metodu ta' kalkolu huwa pprovdut permezz tal-ISO 10156 (kif emendat) u jenħtieġ li jiġi applikat f'konformità mal-Gwida tal-ECHA dwar is-CLP. Il-Parti A tal-Anness tar-Regolament dwar il-Metodi ta' Ttestjar tipprovdi l-metodi ta' ttestjar li ġejjin, li jistgħu jiġu kkunsidrati fil-valutazzjoni ta' HP 2 "Ossidanti": Karatteristiċi Ossidanti (Solidi) Karatteristiċi Ossidanti (Likwidi) Jenħtieġ li l-iskart li fih is-sustanzi elenkati fi Table 9 jiġi ttestjat għall-karatteristiċi ossidanti f'konformità mal-Gwida tal-ECHA dwar is-CLP. Fil-Gwida tal-ECHA dwar is-CLP hemm taqsimiet separati għall-ittestjar ta' taħlitiet li fihom: Gassijiet ossidanti Skart li jkun fih sustanza ossidanti, fejn l-iskart ikun ikklassifikat permezz ta' ttestjar bħala H270, H271, jew H272, juri HP 2. L-Anness III tad-WFD jiddefinixxi HP 3 "Jieħu n-nar" f'6 inċiżi: L-iskart li jkun fih sustanzi li huma kklassifikati bil-kodiċijiet tal-klassi u tal-kategorija ta' periklu u ta' dikjarazzjoni ta' periklu fi Table 10 jista' jiġi ttestjat sabiex jintwera jekk huwa jurix dik il-karatteristika perikoluża jew le. Inkella, skart li jkun fih dawk is-sustanzi, għajr f'ammonti żgħar ħafna, jista' sempliċiment jiġi preżunt li huwa perikoluż skont HP 3. Meta skart ikun fih sustanzi assenjati H220 jew H221, huwa possibbli li jiġi kkalkolat jekk l-iskart jurix HP 3 jew le (ir-raba' inċiż). Il-metodu ta' kalkolu huwa pprovdut mill-ISO 10156 u jenħtieġ li jiġi applikat f'konformità mal-Gwida tal-ECHA dwar is-CLP. Meta skart ikun fih sustanza assenjata H260 jew H261, jiġifieri sustanza li kapaċi terħi gass li jaqbad malajr b'rata ta' aktar minn litru wieħed ta' gass għal kull kilogramma ta' sustanza fis-siegħa meta jiżdied l-ilma, huwa possibbli li tiġi kkalkolata l-konċentrazzjoni minima tas-sustanza fl-iskart li tagħmlu perikoluż skont HP 3 (il-ħames inċiż). Taħt din il-konċentrazzjoni, l-iskart mhuwiex meqjus bħala perikoluż skont HP 3 (il-ħames inċiż). F'din il-konċentrazzjoni, jew 'il fuq minnha, l-iskart jitqies li huwa HP 3, jew inkella jiġi ttestjat. Eżempji ta' sustanzi u l-kalkolu huma pprovduti mill-Gwida tar-Renju Unit u huma ppreżentati fit-taqsima li ġejja. Kif ġie indikat diġà, meta sustanza tiġi assenjata H260 jew H261, jekk tkun kapaċi terħi gass li jaqbad malajr b'rata ta' aktar minn litru wieħed ta' gass għal kull kilogramma ta' sustanza fis-siegħa meta jiżdied l-ilma. Jekk skart ikun fih sustanza assenjata H260 jew H261, huwa possibbli li tiġi kkalkolata l-konċentrazzjoni li tillimita s-sustanza fl-iskart li tagħmlu perikoluż skont HP 3 (il-ħames inċiż). L-isfond ta' dan il-metodu ta' kalkolu huwa li l-ammont tas-sustanza reattiva meħtieġa għall-ġenerazzjoni ta' litru wieħed tal-gass li jaqbad jiġi kkalkolat abbażi ta' stekjometrija u permezz tal-applikazzjoni tal-volum ta' mol ta' gass fi pressjoni u temperatura standard. Il-limitu ta' konċentrazzjoni ta' litru wieħed jittieħed mill-metodu ta' ttestjar A.12. Il-fjammabilità (Kuntatt mal-ilma) kif deskritta fil-Parti A tal-Anness tar-Regolament dwar il-Metodu ta' ttestjar. Ikteb ekwazzjoni bilanċjata għar-reazzjoni li tipproduċi l-gass. Il-formola ġenerali ta' din l-ekwazzjoni għandha tkun kif ġej: fejn R hija s-sustanza H260/H261, W huwa l-ilma, P huwa prodott tar-reazzjoni u G huwa l-gass rilaxxat; r, w, p u g huma l-proporzjonijiet stekjometriċi li jibbilanċjaw l-ekwazzjoni. Attribwixxi l-piżijiet molekulari u l-proporzjonijiet stekjometriċi għas-sustanzi fl-ekwazzjoni. Iddividi (r × il-piż molari ta' R) b'(g × 22,4). Dan jagħti l-massa ta' R li tevolvi litru wieħed ta' gass. 1 mol ta' gass jokkupa 22,4 litru f'temperatura u pressjoni standard. Iddividi dan l-ammont (fi grammi) b'1 000 (sabiex tikkonverti għal kilogrammi) u mmultiplikah b'100 sabiex tagħti perċentwal skont il-piż u, b'hekk, il-konċentrazzjoni li tillimita l-HP 3 (il-ħames inċiż) tas-sustanza R. Eżempju ta' kalkolu: Skart fih il-karbur tal-aluminju. Il-karbur tal-aluminju huwa sustanza assenjata H260 li tirreaġixxi mal-ilma sabiex tagħti gass tal-metan. Il-konċentrazzjoni li tillimita l-karbur tal-aluminju fl-iskart = [144 / (3 × 22,4)] / 1 000 × 100, li hija 0,21 % (bejn wieħed u ieħor 0,2 %). Il-limiti stabbiliti derivati mill-kalkolu għal xi sustanzi assenjati H260 u H261 huma mogħtija fi Table 11. Il-Parti A tal-Anness tar-Regolament dwar il-Metodi ta' Ttestjar tipprovdi l-metodi ta' ttestjar li ġejjin, li jistgħu jiġu kkunsidrati fil-valutazzjoni ta' HP 3 "Jieħu n-nar": Fjammabilità (Gassijiet) Fjammabilità (F'kuntatt mal-ilma) Jenħtieġ li l-iskart li fih is-sustanzi elenkati fi Table 10 jiġi ttestjat għall-karatteristiċi li jaqbdu f'konformità mal-Gwida tal-ECHA dwar is-CLP. Fil-Gwida tal-ECHA dwar is-CLP hemm taqsimiet separati għall-ittestjar ta' taħlitiet li fihom: gassijiet li jaqbdu likwidi li jaqbdu solidi li jaqbdu sustanzi u taħlitiet awtoreattivi likwidi piroforiċi solidi piroforiċi sustanzi u taħlitiet li jisħnu weħidhom sustanzi reattivi mal-ilma perossidi organiċi (2.15). L-Anness III tad-WFD jiddefinixxi HP4 "Irritant" bħala: HP 4 huwa marbut ma' HP 8 "Korrużiv", minħabba li ż-żewġ HPs jirreferu għall-potenzjal ta' dannu jew ħsara lit-tessut f'livelli differenti ta' severità. Fir-rigward ta' HP 8, ikkonsulta t-Taqsima 3.8 għal aktar dettalji. Skart perikoluż li fih sustanzi irritanti jista' juri karatteristiċi irritanti (skont il-konċentrazzjoni); Skart perikoluż li fih sustanzi korrużivi jista' juri karatteristiċi korrużivi jew irritanti skont il-konċentrazzjoni. L-irritazzjoni mekkanika prodotta minn xi sustanzi mhijiex inkluża fid-definizzjoni ta' HP 4. Għal skart li jkun fih sustanza li hija H314 Korr. tal-Ġilda 1A, 1B jew 1Ċ f'konċentrazzjoni ≥ 5 %, ara wkoll HP 8 Korrużiv (l-Anness 3.8) minħabba li jenħtieġ li dan l-iskart jiġi kklassifikat bħala perikoluż skont HP 8 u mhux skont HP 4. Il-limiti ta' konċentrazzjoni msemmija hawn fuq huma applikati għall-komponenti magħrufa ta' skart. Jista' jkun diffiċli li jiġu identifikati s-sustanzi speċifiċi kollha preżenti f'ċertu skart. Meta l-iskart ma jkunx "Irritanti" bħala riżultat tas-sustanzi magħrufa u xi sustanzi jkunu għadhom mhux magħrufa, jenħtieġ li jintuża l-valur ta' pH tal-iskart għall-valutazzjoni (ara Figure 10). Jenħtieġ li l-iskart b'pH ≤ 2 jew ≥ 11,5 jitqies b'mod ġenerali bħala HP 8 Korrużiv sakemm: test tar-riserva aċida jew alkalina ma jissuġġerixxix li l-klassifikazzjoni bħala "Korrużiv" mhijiex ġustifikata, u Il-valuri ta' limitu li ġejjin japplikaw għall-valutazzjoni: għal H314, H315, H318 u H319, il-valur ta' limitu huwa 1 %. Sustanza individwali preżenti f'konċentrazzjoni taħt dan il-valur ta' limitu mhijiex inkluża fil-konċentrazzjonijiet totali mogħtija fi Table 12 u Figure 10. Valutazzjoni ta' skart skont HP 4 għandha ssir abbażi ta' identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni fl-Anness III tad-WFD. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 12 jiġi ttestjat għall-karatteristiċi irritanti f'konformità mal-Gwida tal-ECHA dwar is-CLP. Taħlita assenjata H315, H318 jew H319 b'din il-valutazzjoni hija meqjusa bħala HP 4. Kif ġie deskritt diġà hawn fuq, it-test tar-riserva aċida/alkalina jkejjel il-kapaċità mewwieta tal-iskart. Il-Parti B tal-Anness tar-Regolament dwar il-Metodi ta' Ttestjar tipprovdi l-metodu ta' ttestjar li ġej, li jista' jiġi kkunsidrat fil-valutazzjoni ta' HP 4 "Irritanti": Meta karatteristika perikoluża ta' skart tkun ġiet ivvalutata b'test u bl-użu tal-konċentrazzjonijiet ta' sustanzi perikolużi kif indikati fl-Anness III tad-WFD, jenħtieġ li r-riżultati tat-test jipprevalu. L-Anness III tad-WFD jiddefinixxi HP5 "Tossiċità Speċifika għal Organu ta' Mira (STOT)/Tossiċità mill-Aspirazzjoni" bħala: Valutazzjoni ta' skart skont HP 5 issir abbażi ta' l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 13 jiġi vvalutat għall-karatteristiċi ta' tossiċità speċifika għall-organi fil-mira u ta' tossiċità mill-aspirazzjoni f'konformità mal-Gwida tal-ECHA dwar is-CLP. Meta karatteristika perikoluża ta' skart tkun ġiet ivvalutata b'test u bl-użu tal-konċentrazzjonijiet ta' sustanzi perikolużi kif indikati fl-Anness III tad-WFD, jenħtieġ li r-riżultati tat-test jipprevalu. L-Anness III tad-WFD jiddefinixxi HP 6 "Tossiċità Akuta" bħala: Il-valuri ta' limitu li ġejjin japplikaw għall-valutazzjoni: għal H300, H310, H330, H301, H311 u H331: 0,1 % għal H302, H312, H332: 1 %. Sustanza individwali preżenti f'konċentrazzjoni taħt il-valur ta' limitu, għal kodiċi ta' dikjarazzjoni ta' periklu assenjat lilha, mhijiex inkluża fit-total tal-konċentrazzjonijiet għal dak il-kodiċi tal-klassi u tal-kategorija ta' periklu. Valutazzjoni ta' skart skont HP 6 għandha ssir abbażi ta': l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 14 jiġi vvalutat għall-karatteristiċi tat-tossiċità akuta f'konformità mal-Gwida tal-ECHA dwar is-CLP. Meta karatteristika perikoluża ta' skart tkun ġiet ivvalutata b'test u bl-użu tal-konċentrazzjonijiet ta' sustanzi perikolużi kif indikati fl-Anness III tad-WFD, jenħtieġ li r-riżultati tat-test jipprevalu. L-Anness III tad-WFD jiddefinixxi HP 7 "Karċinoġeniku" bħala: Eżempju għall-valutazzjoni tal-asbestos skont HP 7 jinsab fl-Anness 1, it-Taqsima 1.4.3. Valutazzjoni ta' skart skont HP 7 għandha ssir abbażi ta': l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 15 jiġi vvalutat għall-karatteristiċi karċinoġeniċi f'konformità mal-Gwida tal-ECHA dwar is-CLP. Jekk jogħġbok innota li l-ittestjar sabiex tiġi ddeterminata l-karċinoġeniċità la huwa previst għall-iskart u lanqas għat-taħlitiet fir-Regolament CLP. F'ħafna każijiet, it-testijiet tal-mutaġeniċità (ara t-Taqsima 3.11) huma meqjusa bħala indikatur xieraq ta' karċinoġeniċità potenzjali. L-Anness III tad-WFD jiddefinixxi HP 8 "Korrużiv" bħala: Il-perikli HP 8 u HP 4 huma marbutin flimkien minħabba li jirreferu għall-potenzjal ta' dannu jew ħsara lit-tessut f'livelli differenti ta' severità. Ara 3.4 għal aktar dettalji. Għal każijiet fejn skart ikun fih sustanza li trid tiġi kklassifikata bħala H314 Korr. tal-ġilda 1A f'konċentrazzjoni ≥ 1 % u ≤ 5 % ara wkoll HP 4 Irritanti (il-kapitolu 3.4 ta' dan id-dokument). Il-valuri ta' limitu li ġejjin japplikaw għall-valutazzjoni: Għal H314: 1 %. Sustanza individwali preżenti f'konċentrazzjoni taħt dan il-valur ta' limitu mhijiex inkluża fit-total tal-konċentrazzjonijiet għal H314. Valutazzjoni ta' skart skont HP 8 issir abbażi ta' identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni fl-Anness III tad-Direttiva Qafas dwar l-Iskart. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 16 jiġi vvalutat għall-karatteristiċi korrużivi u irritanti f'konformità mal-Gwida tal-ECHA dwar is-CLP. Taħlita assenjata H314 minn din il-valutazzjoni titqies bħala perikoluża skont HP 8. Meta karatteristika perikoluża ta' skart tkun ġiet ivvalutata b'test u bl-użu tal-konċentrazzjonijiet ta' sustanzi perikolużi kif indikati fl-Anness III tad-WFD, ir-riżultati tat-test għandhom jipprevalu. L-Anness III tad-WFD jiddefinixxi HP 9 "Infettuż" bħala: It-tossini minn mikroorganiżmi għandhom jiġu vvalutati b'mod analogu għas-sustanzi kimiċi billi jiġu kkunsidrati l-kodiċijiet tad-dikjarazzjonijiet ta' periklu assenjati tagħhom u l-karatteristiċi perikolużi assoċjati. Ma hemm ebda kodiċi ta' dikjarazzjoni ta' periklu għall-mikroorganiżmi infettivi, minħabba li dawn mhumiex meqjusa bħala sustanzi perikolużi skont ir-Regolament CLP. Grupp ta' Riskju 4 (riskju individwali għoli, riskju komunitarju għoli); Grupp ta' Riskju 3 (riskju individwali għoli, riskju komunitarju baxx); Grupp ta' Riskju 2 (riskju individwali moderat, riskju komunitarju baxx); Grupp ta' Riskju 1 (riskju komunitarju u individwali baxx). Is-sustanzi infettivi (inkluż l-iskart ikkontaminat b'sustanzi bħal dawn, bħal skart mediku jew kliniku) fil-kategorija A (kif ukoll kulturi ta' sustanzi infettivi tal-kategorija B) iridu jiġu kklassifikati skont ir-regolamenti tat-trasport, bħala UN 2814 "sustanza infettiva li taffettwa lill-bnedmin", jew UN 2900 "sustanza infettiva li taffettwa lill-annimali biss". Meta titqies il-klassifikazzjoni applikata mid-dokument tan-NU msemmi hawn fuq, mingħajr ittestjar, jista' jsir ġudizzju motivat dwar jekk l-iskart li jkun qed jiġi kkunsidrat għandux jiġi kklassifikat bħala skart perikoluż skont HP 9. F'dan ir-rigward, il-Gwida tar-Renju Unit issemmi żewġ aspetti ġenerali għall-valutazzjoni ta' HP 9: F'każ li jkun irid jiġi deċiż jekk għandhiex tiġi assenjata entrata MH jew MNH għall-iskart li jkun qed jiġi kkunsidrat, l-iskart jiġi assenjat l-entrata MH bis-saħħa ta' HP 9 jekk ikun fih tossina prodotta minn mikroorganiżmu f'konċentrazzjoni li l-iskart juri l-karatteristika perikoluża HP 5 (Tossiċità Speċifika għal Organu ta' Mira/Tossiċità mill-Aspirazzjoni, ara t-Taqsima 3.5) jew HP 6 (Tossiċità Akuta, ara t-Taqsima 3.6). L-iskart li jista' jkun infettiv minħabba tossini mikrobiċi jinkludi tħammil tal-ħama jew xkumar minn korpi tal-ilma fejn seħħet proliferazzjoni ta' ċjanobatterji. Jeħtieġ li jiġi identifikat jekk l-iskart rilevanti mill-kura tas-saħħa jistax jiġi assoċjat ma' infezzjoni u jekk għandux jiġi kklassifikat bħala infettiv. Fir-rigward tal-aspett tal-aħħar, l-entrati rilevanti fil-LoW (l-entrati MH u MNH) li huma marbutin ma' HP 9 huma: Sabiex issir distinzjoni bejn l-entrati mera 18 01 03*/ 18 01 04 jew, rispettivament, 18 02 02*/18 02 03, il-Gwida tar-Renju Unit tuża t-terminu "rekwiżit speċjali" bħala kriterju deċiżiv. L-informazzjoni li ġejja hija direttament meħuda mill-Gwida tar-Renju Unit li tiddikjara li japplikaw rekwiżiti speċjali meta: il-persuna jew l-annimal sors (il-pazjent) ikunu magħrufa jew suspettati li għandhom marda / infezzjoni kkawżata minn mikroorganiżmu jew mit-tossina tiegħu u l-iskart x'aktarx li jkun fih aġent infettiv jew tossina vijabbli; jew l-iskart huwa hu nnifsu, jew inkella huwa kkontaminat b'kultura jew arrikkiment ta' mikroorganiżmu jew tossina tiegħu li jistgħu jikkawżaw mard fil-bnedmin jew f'annimali ħajjin oħrajn; jew l-iskart jista' jikkawża infezzjoni lil kwalunkwe persuna jew annimal li jiġu f'kuntatt miegħu. Skont il-Gwida tar-Renju Unit, jenħtieġ li r-rekwiżiti speċjali jiġu stabbiliti permezz ta' valutazzjoni klinika ta' kull oġġett ta' skart u pazjent, kif ġej: valutazzjoni klinika għandha titwettaq minn professjonist fil-kura medika li huwa familjari mat-tip ta' skart iġġenerat, mal-kundizzjoni medika attwali u, fejn fattibbli, mal-istorja medika preċedenti tal-pazjent; mhuwiex probabbli li dejjem ikun prattiku, jew possibbli, li jiġu identifikati patoġeni jew tossini speċifiċi fl-iskart meta pazjent l-ewwel jippreżenta sintomi minħabba li l-identifikazzjoni laboratorja definittiva teħtieġ iż-żmien sabiex titwettaq. Għalhekk, il-proċedura sabiex jiġi stabbilit jekk skart huwiex meqjus bħala perikoluż skont HP 9 trid, fejn dan ikun il-każ, tassumi li l-aġent li jikkawża l-mard ma kienx ikkonfermat u jenħtieġ li jkun ibbażat fuq valutazzjoni klinika ta' jekk infezzjoni mhux identifikata ta' kwalunkwe tip hijiex suspettata jew magħrufa; jenħtieġ li l-patoġeni u t-tossini mikrobiċi kollha jiġu inklużi fil-valutazzjoni. HP 9 ma jikkunsidrax is-severità tal-marda. Jenħtieġ li kwalunkwe skart ikklassifikat bħala perikoluż bis-saħħa ta' HP 9 "Infettuż" jinżamm separatament minn skart ieħor sabiex tiġi evitata l-kontaminazzjoni. Ma hemm ebda metodu ta' ttestjar mogħti fir-Regolament dwar il-Metodi ta' Ttestjar. L-Anness III tad-WFD jiddefinixxi HP 10 "Tossiku għar-riproduzzjoni" bħala: Valutazzjoni ta' skart skont HP 10 għandha ssir abbażi ta': l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 18 jiġi vvalutat għall-karatteristiċi tat-tossiċità riproduttiva f'konformità mal-Gwida tal-ECHA dwar is-CLP. L-Anness III tad-WFD jiddefinixxi HP 11 "Mutaġeniku" bħala: Valutazzjoni ta' skart skont HP 11 għandha ssir abbażi ta': l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 19 jiġi vvalutat għall-karatteristiċi mutaġeniċi f'konformità mal-Gwida tal-ECHA dwar is-CLP. L-Anness III tad-WFD jiddefinixxi HP 12 "Jerħi gass tossiku akut" bħala: Skart li jkun fih sustanzi li huma assenjati EUH029, EUH031 u EUH032 jista' jiġi ttestjat sabiex jintwera jekk jurix dik il-karatteristika perikoluża jew le. Inkella, skart li jkun fih dawk is-sustanzi jista' sempliċiment jiġi preżunt li huwa perikoluż skont HP 12. Eżempju dettaljat dwar metodu ta' kalkolu possibbli għal HP 12 huwa meħud mill-Gwida tar-Renju Unit u ppreżentat hawn taħt. Ikteb ekwazzjoni bilanċjata għar-reazzjoni li tipproduċi l-gass. Il-formola ġenerali tal-ekwazzjoni hija: fejn R hija s-sustanza EUH029, EUH031 jew EUH032, W huwa l-ilma jew aċidu, P huwa prodott tar-reazzjoni u G huwa l-gass rilaxxat; r, w, p u g huma l-proporzjonijiet stekjometriċi li jibbilanċjaw l-ekwazzjoni. Attribwixxi l-piżijiet molekulari u l-proporzjonijiet stekjometriċi għas-sustanzi fl-ekwazzjoni. Iddividi (r × il-piż molari ta' R) b'(g × 22,4). Dan jagħti l-massa ta' R li tevolvi litru wieħed ta' gass. 1 mol ta' gass jokkupa 22,4 litru f'temperatura u pressjoni standard. Iddividi dan l-ammont (fi grammi) b'1 000 (sabiex tikkonverti għal kilogrammi) u mmultiplikah b'100 sabiex tagħti perċentwal skont il-piż u, b'hekk, il-konċentrazzjoni li tillimita l-HP 12 tas-sustanza R. Eżempju ta' kalkolu: Skart fih in-nitrur tal-aluminju (AIN). In-nitrur tal-aluminju huwa sustanza assenjata EUH029 li tirreaġixxi mal-ilma sabiex tagħti gass tal-ammonijaka. Il-konċentrazzjoni li tillimita n-nitrur tal-aluminju fl-iskart hija ((1 × 41) / (1 × 22,4) / 1 000) × 100, li hija 0,18 % (bejn wieħed u ieħor 0,2 %). Il-limiti stabbiliti derivati mill-kalkoli għal xi sustanzi assenjati EUH029, EUH031 jew EUH032 huma mogħtija hawn taħt fi Table 21. Meta jkun meħtieġ test, għandu jintuża l-metodu ta' ttestjar għall-emissjoni ta' gass li jaqbad ipprovdut fil-Gwida tal-ECHA dwar is-CLP. Meta l-iskart ikun fih sustanzi assenjati EUH031 jew EUH032, tista' tintuża soluzzjoni ta' aċidu idrokloriku ta' 1 M sabiex tissostitwixxi l-ilma fit-test. L-Anness III tad-Direttiva Qafas dwar l-Iskart jiddefinixxi HP 13 "Sensitizzanti" bħala: Valutazzjoni ta' skart skont HP 13 għandha ssir abbażi ta': l-identifikazzjoni tas-sustanzi individwali fl-iskart; il-klassifikazzjoni tagħhom; referenza għal-limiti ta' konċentrazzjoni. Jekk jiġi kkunsidrat l-ittestjar sabiex tiġi ddeterminata din il-karatteristika ta' periklu, jenħtieġ li l-iskart li fih is-sustanzi elenkati fi Table 22 jiġi vvalutat għall-karatteristiċi sensitizzanti f'konformità mal-Gwida tal-ECHA dwar is-CLP. L-Anness III tad-Direttiva Qafas dwar l-Iskart jiddefinixxi HP 14 "Ekotossiku" bħala: HP 14 jiddeskrivi l-potenzjal ekotossikoloġiku bħala karatteristika intrinsika tal-iskart, billi jindika jekk l-iskart jippreżentax jew jistax jippreżenta riskji immedjati jew li jimmanifestaw ruħhom maż-żmien għal settur wieħed jew aktar tal-ambjent. Minħabba li metodoloġija ta' valutazzjoni speċifika li tikkonċerna l-HP 14 "Ekotossiku" ġiet speċifikata biss fir-Regolament tal-Kunsill (UE) 2017/997 fil-perjodu qabel id-data tal-applikazzjoni ta' dak ir-Regolament, jiġifieri l-5 ta' Lulju 2018, jenħtieġ li l-awtoritajiet u l-operaturi jirreferu għar-regoli nazzjonali fis-seħħ fl-Istat Membru tagħhom għad-determinazzjoni ta' HP 14 "Ekotossiku". L-Anness III tad-Direttiva Qafas dwar l-Iskart jiddefinixxi HP 14 "Ekotossiku" bħala: Għandu jiġi nnotat li l-erba' inċiżi – inklużi t-tielet wieħed u r-raba' wieħed – għandhom jiġu applikati simultanjament: ma għandhomx jinqraw bħala "alternattivi" li minnhom tista' ssir għażla. Fi kliem ieħor, jekk il-limiti ta' konċentrazzjoni indikati fi kwalunkwe wieħed mill-erba' inċiżi/formuli jinqabżu, l-iskart jiġi kklassifikat bħala ekotossiku. B'hekk, l-iskart li jkun fih sustanzi kklassifikati bħala H410, H411 jew H412 (irrispettivament minn jekk ikunx fih ukoll sustanzi kklassifikati bħala H413 jew le), għandu f'kull każ jiġi kklassifikat abbażi tat-tielet inċiż. Il-Premessa (8) tar-Regolament tal-Kunsill (UE) 2017/997 ittenni t-test tal-Anness tal-LoW li jiddikjara li meta karatteristika perikoluża ta' skart tkun ġiet ivvalutata b'test u bl-użu tal-konċentrazzjonijiet ta' sustanzi perikolużi kif indikati fl-Anness III tad-WFD, ir-riżultati tat-test għandhom jipprevalu. Bħalissa, il-Kummissjoni ma tistax tipprovdi rakkomandazzjonijiet speċifiċi rigward l-approċċ li jrid jiġi segwit għall-karatterizzazzjoni ekotossikoloġika tal-iskart bl-użu ta' testijiet bijoloġiċi. Ir-Regolament tal-Kunsill (UE) 2017/997 jagħmel ukoll referenza fil-Premessa (8) għall-Artikolu 12 (b) tar-Regolament (KE) Nru 1272/2008 li jirrigwarda l-bijodisponibbiltà u l-metodoloġiji għall-applikazzjoni tagħha, li potenzjalment jistgħu jintużaw għall-iskart, jekk ikun xieraq. Sakemm tkun disponibbli gwida oħra tal-UE, hija r-responsabbiltà tal-Istati Membri li jiddeċiedu, fuq bażi ta' każ b'każ, dwar l-aċċettabilità u l-interpretazzjoni tar-riżultati li jirriżultaw mill-karatterizzazzjoni ekotossikoloġika tal-iskart bl-użu ta' testijiet bijoloġiċi, inklużi, fejn xieraq, kunsiderazzjonijiet dwar il-bijodisponibbiltà u l-bijoaċċessibbiltà. Il-valuri ta' limitu li ġejjin japplikaw għall-valutazzjoni: għal H420, H400, H410: 0,1 % għal H411, H412, H413: 1 %. Sustanza individwali preżenti f'konċentrazzjoni taħt il-valur ta' limitu, għal kodiċi ta' dikjarazzjoni ta' periklu assenjat lilha, mhijiex inkluża fit-total tal-konċentrazzjonijiet għal dak il-kodiċi tal-klassi u tal-kategorija ta' periklu. Figure 19 tistabbilixxi l-proċess ta' valutazzjoni għal HP 14. L-Anness III tad-Direttiva Qafas dwar l-Iskart jiddefinixxi HP 15 bħala: Skart li jkun fih sustanzi li huma assenjati kodiċijiet tad-dikjarazzjonijiet ta' periklu jew kodiċijiet ta' periklu supplimentari fi Table 24: jista' jiġi ttestjat sabiex jintwera jekk jurix dik il-karatteristika perikoluża jew le. Inkella, skart li jkun fih dawk is-sustanzi jista' sempliċiment jiġi preżunt li huwa perikoluż skont HP 15. L-Istati Membri jistgħu jikkaratterizzaw skart bħala perikoluż skont HP 15 abbażi ta' kriterji applikabbli oħrajn, bħal valutazzjoni tal-lissija. L-iskart li jkun fih is-sustanzi elenkati fit-Tabella 24 għandu jiġi vvalutat jew ittestjat f'konformità mal-Gwida tal-ECHA dwar is-CLP, b'mod partikolari l-gwida dwar il-klassifikazzjoni tat-taħlitiet għal EUH001, EUH044 u H205. Skart li jiġi ttikkettat b'kodiċi tad-dikjarazzjoni ta' periklu jew ta' periklu supplimentari bħala riżultat ta' valutazzjoni għal EUH001, EUH019, EUH044 jew H205 ikollu l-karatteristika perikoluża HP 15. F'ħafna każijiet, se tkun disponibbli biżżejjed informazzjoni dwar l-iskart inkwistjoni mingħajr il-ħtieġa ta' kampjunar, analiżijiet kimiċi u ttestjar (ara l-Anness 2 għal sorsi ta' informazzjoni oħrajn għajr il-kampjunar u l-analiżijiet kimiċi tal-iskart). Meta jkunu meħtieġa kampjunar u/jew analiżijiet kimiċi, dan l-Anness jippreżenta ħarsa ġenerali fil-qosor dwar il-kampjunar tal-iskart skont l-istandards Ewropej, billi jsemmi l-kunċetti bażiċi. Għal aktar dettalji, jekk jogħġbok irreferi għall-istandards ippreżentati. Barra minn hekk, dan l-Anness fih taqsima b'aktar informazzjoni u referenzi għal kwistjonijiet speċifiċi ta' analiżijiet kimiċi tal-iskart. Kampjunar ħażin huwa wieħed mill-fatturi li jimminaw il-klassifikazzjoni affidabbli tal-iskart. B'hekk, huwa rrakkomandat ħafna li l-kampjunar għall-fini ta' klassifikazzjoni tal-iskart għandu jitwettaq f'konformità mal-istandards CEN disponibbli, kif inhuma ppreżentati hawn taħt. Il-Kumitat Ewropew għall-Istandardizzazzjoni (CEN), permezz tal-kumitat tekniku TC 292 tiegħu, żviluppa diversi standards, Rapporti/Speċifikazzjonijiet Tekniċi u dokumenti tal-ogħla livell għall-karatterizzazzjoni tal-iskart. Jeħtieġ li d-dokumenti disponibbli jiġu kkunsidrati b'mod ikkoordinat. Il-lista li ġejja fiha dokumenti standard rilevanti dwar il-"karatterizzazzjoni tal-iskart – Kampjunar tal-materjali ta' skart": Qafas għat-tħejjija u l-applikazzjoni ta' pjan tal-kampjunar; Gwida dwar l-għażla u l-applikazzjoni tal-kriterji għall-kampjunar f'diversi kundizzjonijiet; Gwida dwar it-tekniki tal-kampjunar; Gwida dwar il-proċeduri għas-subkampjunar fil-qasam; Gwida dwar il-proċeduri għall-ippakkjar, il-ħażna, il-preservazzjoni, it-trasportazzjoni u l-kunsinna tal-kampjuni; Gwida dwar il-proċess tad-definizzjoni tal-pjan tal-kampjunar. Sabiex jinkisbu riżultati preċiżi u rappreżentattivi, jeħtieġ li jitwaqqaf programm ta' ttestjar qabel jittieħed l-ewwel kampjun. B'dan il-mod, huwa żgurat li jiġu kkunsidrati l-fatturi kollha meħtieġa sabiex ikunu jistgħu jsiru konklużjonijiet rappreżentattivi għall-iskart kollu bbażat fuq kampjun(i). EN 14899 jiddeskrivi dan il-programm ta' ttestjar fid-dettall. B'mod partikolari, huma definiti seba' passi li huma murija fi Figure 21. Huma aċċettabbli proċeduri ta' kampjunar alternattivi jekk dawn ikunu kkunsidraw il-fatturi rilevanti identifikati fl-istandards elenkati hawn fuq u jipproduċu riżultat ugwalment affidabbli. Billi Figure 21 tkopri l-programm ta' ttestjar kollu skont EN 14899:2005 b'mod ġenerali, għandha ssir enfasi aktar dettaljata fuq il-metodoloġija tal-kampjunar, li tikkonsisti fi tliet elementi ewlenin kif murija fi Figure 22: iddefinixxi l-pjan tal-kampjunar; ħu kampjun fuq il-post f'konformità mal-pjan tal-kampjunar; ittrasporta l-kampjun tal-laboratorju lejn il-laboratorju. Kull element ewlieni huwa maqsum f'subelementi oħrajn, li jenħtieġ li jiġu segwiti sabiex jinkisbu riżultati ta' kampjunar standardizzati. Hemm diversi passi li għandhom jitwettqu, b'mod partikolari sabiex jiġi definit il-pjan tal-kampjunar. Mudell informattiv għal pjan ta' kampjunar huwa muri fl-Anness A ta' EN 14899:2005. Figure 22 tippreżenta s-subelementi kollha skont EN 14899:2005 u r-referenzi għar-rapport tekniku korrispondenti, fejn tista' tinstab informazzjoni aktar dettaljata. Jekk jogħġbok innota li Figure 22 (elementi ewlenin, inkluża d-definizzjoni ta' pjan tal-kampjunar) trid tiġi kkunsidrata bħala segment aktar dettaljat tal-programm ta' ttestjar ġenerali kif ippreżentat fi Figure 21. Innota wkoll li EN 15002:2015 jagħti aktar gwida dwar kif tħejji l-porzjonijiet għat-test mill-kampjun tal-laboratorju (ara l-Pass 4 fi Figure 21), li jkun il-pass li jmiss wara li tħejji u tapplika l-metodoloġija tal-kampjunar, kif se tiġi ppreżentata fid-dettall fi Figure 22). L-iskart jista' jkun preżenti f'varjetà kbira ta' kompożizzjoni u konsistenza. Sabiex jiġu żgurati riżultati affidabbli, jeħtieġ li l-metodi tal-kampjunar jiġu adattati skont in-natura tal-iskart li jrid ikun soġġett għal kampjunar. CEN/TR 15310-2:2006 jipprovdi informazzjoni dettaljata dwar il-metodi u t-tekniki tal-kampjunar għat-tipi ta' skart differenti, filwaqt li jqis ċirkostanzi differenti. Issir referenza għall-materjali li ġejjin: likwidi mobbli jew viskużi ħama jew sustanzi qishom pejst granuli tat-trab u kristalli żgħar solidi ħoxnin jew mhux maħdumin. Għall-biċċa l-kbira ta' dawn il-materjali, CEN/TR 15310-2:2006 jirreferi għall-modi li ġejjin kif l-iskart jista' jinħażen jew ikun disponibbli b'mod ieħor għall-kampjunar: ċilindri, boroż, krietel, blokok, btieti jew kontenituri żgħar jew flessibbli mwaħħlin mal-ħitan tankijiet ċilindriċi orizzontali jew vertikali uniformi jew irregolari likwidi jiċċaqilqu f'pipeline hoppers, munzelli, ħażniet u sajlos, flussi li jaqgħu u trasportaturi band (band conveyors) jew trasportaturi elikojdali biċċiet kbar jew kbar ħafna. Jekk jogħġbok innota li tista' tkun disponibbli aktar gwida teknika dwar il-metodi tal-kampjunar għall-iskart f'livell speċifiku għall-Istati Membri. Skont EN 14899:2005, l-eteroġeneità hija l-grad sa fejn kostitwent wieħed jiġi distribwit b'mod mhux uniformi fost il-popolazzjoni tal-kampjun. B'kuntrast ma' dan, l-omoġeneità tista' titqies bħala l-grad sa fejn kostitwent wieħed jiġi distribwit b'mod uniformi fost il-popolazzjoni tal-kampjun. Jekk l-eteroġeneità tal-iskart titnaqqas sa fejn ikun fattibbli, CEN/TR 15310-1:2006 u parzjalment ukoll CEN/TR 15310-2:2006 jipprovdu ħarsa ġenerali olistika lejn l-istrateġiji tal-kampjunar maħsuba biex jittrattaw it-tipi ta' skart omoġenji u eteroġenji. Huwa importanti li l-pjan tal-kampjunar jiġi adattat għall-eteroġeneità tal-iskart li jrid ikun soġġett għal kampjunar. L-approċċ statistiku ġenerali tal-kampjunar, inklużi l-prinċipji bażiċi tal-istatistika applikati għall-każ speċjali tal-kampjunar tal-iskart, huwa pprovdut minn CEN/TR 15310-1:2006. Sommarju tal-informazzjoni ppreżentata fir-rapport tekniku jinsab hawn taħt: Definizzjoni tal-popolazzjoni li trid tkun soġġetta għal kampjunar Popolazzjoni ġenerali Subpopolazzjoni Varjabbiltà Varjabbiltà spazjali Varjabbiltà temporali Varjabbiltà aleatorja Approċċi ta' kampjunar differenti Kampjunar ibbażat fuq ġudizzju Mudelli tal-kampjunar Kampjunar aleatorju sempliċi Kampjunar aleatorju stratifikat Kampjunar sistematiku Kampjunar ibbażat fuq ġudizzju Id-daqs tal-kampjun Il-frekwenza tal-kampjunar L-affidabilità tar-riżultati tal-kampjunar Il-limiti ta' kunfidenza Kif ġie indikat diġà fil-Kapitolu 3.2.1 ("Pass 3"), f'ċerti każijiet, l-informazzjoni derivata minn, pereżempju, SDS ta' prodott li jsir skart, it-tikketti tal-GHS, l-għarfien tal-proċess tal-"ġenerazzjoni tal-iskart" u bażijiet ta' data oħrajn mhumiex biżżejjed sabiex tkun tista' ssir valutazzjoni tal-karatteristiċi perikolużi tal-iskart inkwistjoni. Minħabba li l-għarfien suffiċjenti dwar il-kompożizzjoni tal-iskart huwa prerekwiżit sabiex ikun jista' jsir użu mill-approċċ ta' kalkolu deskritt fil-Kapitolu 3.2.2 ("Pass 4"), tista' tkun meħtieġa analiżi kimika tal-iskart inkwistjoni. L-informazzjoni derivata mill-analiżijiet kimiċi tal-iskart li tista' tintuża għall-klassifikazzjoni tal-iskart jenħtieġ li tkun data ta' kompożizzjoni. Ir-riżultati mit-testijiet tal-lixxivjazzjoni – kif sikwit jinkisbu mir-riżultati tal-laboratorji fil-qafas ta' ttestjar tal-issodisfar tal-kriterji WAC mid-Direttiva dwar il-Miżbliet – ġeneralment ma jkunux utli għall-klassifikazzjoni tal-periklu tal-iskart. L-unika eżenzjoni minn dan il-prinċipju tista' tkun il-każ tal-valutazzjoni tal-HP 15. B'mod partikolari, dan ifisser li, pereżempju, jekk skart ma jkunx issodisfa l-kriterji WAC Inerti mid-Direttiva dwar il-Miżbliet, huwa ma jitqiesx awtomatikament bħala perikoluż jew mhux perikoluż, rispettivament. Ir-riżultati tad-WAC ma għandhomx jintużaw bħala l-uniku sors ta' informazzjoni għall-klassifikazzjoni ta' skart perikoluż. Analiżi tad-WAC fil-fatt tkun meħtieġa biss jekk 1) it-trattament magħżul ikun ir-rimi f'miżbla u 2) il-klassi tal-miżbla li qabel kienet definita permezz ta' klassifikazzjoni perikoluża jew mhux perikoluża tkun teħtieġ test numeriku tad-WAC. Madankollu, is-sustanzi preżenti fil-lissija jistgħu joffru xi indikazzjonijiet rigward il-kostitwenti tal-iskart mis-sors. Jekk jogħġbok innota li, b'mod partikolari fir-rigward tas-sustanzi inorganiċi, l-analiżijiet kimiċi ġeneralment ma jipprovdux informazzjoni dwar il-komposti kimiċi speċifiċi fi skart, iżda jippermettu biss li ssir l-identifikazzjoni ta' katjoni u anjoni. Ġeneralment, la l-kompożizzjoni molekulari u lanqas kunsiderazzjoni oħra, bħall-identifikazzjoni ta' forom mineraloġiċi, ma tkun possibbli bl-użu ta' tekniki analitiċi konvenzjonali. Hawn taħt qegħdin jiġu ppreżentati xi metodi possibbli sabiex jingħeleb dan l-ostakolu. Jistgħu jkunu disponibbli aktar approċċi u konvenzjonijiet fil-livell tal-Istati Membri, li jenħtieġ li jiġu vverifikati b'mod addizzjonali. Fil-każ probabbli li d-detentur tal-iskart ikollu xi għarfien dwar l-elementi iżda mhux dwar is-sustanzi preżenti fl-iskart, huwa ssuġġerit li jintuża l-kunċett tad-determinazzjoni tas-sustanzi ta' "l-agħar każ raġonevoli" għal kull element identifikat. Dawn is-sustanzi tal-agħar każ għandhom jiġu ddeterminati għal kull karatteristika perikoluża u fis-segwenti għandhom jintużaw għall-valutazzjoni tal-karatteristiċi perikolużi (ara l-Kapitolu 3.2.2). Ma hija meħtieġa ebda speċjazzjoni oħra dwar l-elementi identifikati għall-elementi li għandhom "entrata ġenerika" fil-lista ta' klassifikazzjonijiet armonizzati fit-Tabella 3 tal-Parti 3 tal-Anness VI tar-Regolament CLP. Madankollu, in-noti li jirrigwardjaw il-klassifikazzjoni u t-tikkettar tat-taħlitiet ippreżentati fil-Kapitolu 1.1.3.2 tal-Anness VI tar-Regolament CLP jistgħu jittieħdu f'kunsiderazzjoni meta jiġu stabbiliti l-karatteristiċi perikolużi tal-iskart abbażi ta' "entrati ġeneriċi". Dawn l-entrati huma ppreżentati fi Table 26. L-Aġenzija Ewropea għall-Ambjent (EEA) - Environmental Terminology and Discovery Service (ETSA) (2015), disponibbli fuq: http://glossary.eea.europa.eu/, Aċċessat fl-4/7/2015
Extracted from C_124_2018.html